Сангин меҳмон [Abdulhamid Ismoil]\nЭнди эса ҳамқишлоқлар тўда-тўда ёпирилиб, мўру-малах омборнинг ҳар бир бурчагини босганидек, Москванинг ҳар бир ҳовлисию уйидан шумшайиб мўралаб ўтиришар экан, Суҳроб-ҳайкалтарош бир тур ўзини йўқотган эди. Ғалати бир қизғончми уйғонарди унинг кўнглида, аввалига ўзини кимсан-ким Чингизхону Амир Темурларнинг камнамою антиқа авлодидан деб билган Суҳроб энди касодга учраган чақа тангадек сеза бошлади ўзини. Энди ўз-ўзини «ўзбек» деб аташми, ё онда-сонда базму-зиёфатларга гул дўпписини кийиб бориш бир ҳол уятли бўлиб қолди.\nУндай десак, Суҳробнинг инжую дақийқ жўралари маиший юмушлардан нолиб суҳбатларида албатта «шаҳарни бедарвоза қилиб юборган келгиндилардан» шикоят этишар экан, Суҳробга юзлана: «сен ўзимизникисану» дегандек, ундан ҳам ҳамдардлигу ҳамрозлик кутишар эди. Шундай маҳаллари Суҳроб вақти-бевақт қизишиб ҳам кетарди, рост, унинг аччиғи кўпинча ўша гаштакларда эмас, улардан қайтгач, кўлкадек юввош рус хотини Машенькага насиб этарди. «Қара, – дерди тутақиб Суҳроб, – ахир булар яхши кунидан келишмаган-ку бу ерга! Агар уйларида ҳаёт фаровон бўлсайди, оилаларини ташлаб, иссиқ юртларию, мева-чеваларини ташлаб, бу қаҳратон совуқларга келишу, ит ётиб мирза туришларига бало борми?! Анави куни «Труд»да ўқидим, уйларнинг подвалларида картондан ётоқ ясаб, юз-юзлаб яшашар эмиш... Яна бир жойда ҳовли-жойини сотган бир ўрис ўша ҳовли-жойи билан бирга тўртта товуқ, иккита ғоз, эски-туски уй анжомига қўшиб бир қарол ўзбегини ҳам сотиб кетибди... Тасаввур қилгина! Йигирма биринчи аср бошида-я!..»\nҚиш кунларининг бирида Суҳробнинг Киевская Набережнаядаги устахонасида телефон жиринглаб қолди. Хайрият, хотини Машенька экан. «Тинчликми?» – деб сўраса, «Ҳозиргина она қишлоғингдан биров телефон қилди, сени қидиряпти. Кечқурун келади дейишимга қўймасдан, қўлида телефони йўқми, ўта зарур ишим бор, – деб қистаяпти. Яна беш минутдан кейин телефон қилади, унга нима дейин деб қўнғироқ қиляпман», – дейди. Гапнинг очиғи, унча-мунча йирик иш қилаётгани йўқ эди ўша пайт Суҳроб, бироқ уни, неки бўлмасин, ишдан қўйишаётгани, одатдагидек, ёқмади унга. «Ким экан ўзи, телефон қилган, исмини сўрамадингми?» – деса, Машенька табиий илтифоти ила: «Йўқ, хаёлимга келмапти. Бироқ у ҳозир қайта телефон қилади, шунда сўраб оларман. Тинчликмикан ўзи у ерда?» – деб сўрайди эридан яна. «Ҳа, қизиқмисан, улар билан мен эмас, ўзинг гаплашган бўлсанг, у ерда тинчлик-нотинчликни мен биламанми, ё сенми?» – деб қизишиб берди Суҳроб. «Йўқ, шунчаки, куюкяпман-да...» – деб жавоб берар экан Машенька, шунда Суҳроб: «Телефон қилишса, майли устахона номерини бергину, бу номер устахонамнинг номери эканини айтма. Ҳозир муваққат бир жойда эди, телефони мана шу, деб бергин», – деб тайинлади.\nҚор оралаб йўловчи бир кампирдан йўл сўраган Суҳроб милиция бўлимидаги ФМС хонасига кириб борса, сийқаси чиқиб кетган бир капитан ўнгида бурчакка тиқилиб қиш чилласида енгилгина трико кийган икки митти йигитча ўтирибди. Буларга ўткир кўзи тушиши биланоқ Суҳроб бирида дарров ўз отасининг шаклу-шамойилини таниди. Кўзлари ногаҳон чақнади шу он, бироқ сўлиб ўтирган бу ўспиринлардан бири бирданига ўрнидан сапчиб, ўзини Суҳробнинг қучоғига отди: «Тоғажўн, жон тоғажўн, қаранг мамбу жала нма қвотти?! Боракансизу, ока!»\nТош билан ишлайверганидан юраги қотадими ҳайкалтарошларнинг, ё майин илтифотга рўйи-хуши қолмайдими, не эса-да Суҳроб: «Чойларни ичиб бўлдингларми? Бу пўстинларни ўстингизга ташланг-да, отланинг – бир жойга обориб қўяман, ўша ерда ётасиз. Маслаҳатни эса эрталаб қиламиз!» – деб йигитчаларни қистай бошлади.\nҚишнинг эрта кечи ҳам кира бошлади. Бояги бўлакларни улашга ниҳоят янги лой қоримоқчи бўлиб турганида яна телефон жиринглади. «Сомалайким ока, айрапўттан тлпон қвомман. Бўтта биттаси атвичат этвотти бу соққанга дийди индинига белат бо, бля, бугун законний кетмохчи бўсанг, дийди, ўзим чқарворама, ахуэт қмаста яна капустайнда иикиюз таша, двотти... Нма қловуза, ока? Братаними соғат тейига жўнатурийми? Паашрат қворийн, ока, совоп бўляди...»\n«Сан ким?» – деб, на салом, на алик қилиб сўради Суҳроб. «Сомалайким, ока, жиянийз юворувди. Баблўдан жичча беради, дувди...» – «Эй, бала, буни қаерга олдинг?» – Суҳроб қўлини куртка остидаи свитерга узатган эди, йигитча чап бериб, Суҳробнинг қаттиқ панжалари унинг тери курткасига ёпишди. – «Ў, бля, ока нма қвоссиз ўзи? Буни кожинкя дийди, йиртворасизу, нма беспределми сизга? Мунга ахуенни пул чочкаммиз...» – Бир зумга Суҳроб, пўчоғ арчгандек, унинг курткасини юлиб ташлашга ҳозир эди, касбий одатлари жунбушидан қат остидан қат қидириб бу йигитчанинг яланғоч мағзига етмоқчидек эди. Бироқ шу пайт панада турган мелисанинг гулдурос овози ишга аралашди: «Вы что это, ёптать, здесь беспорядок разводите?! Понаехали тут, черножопые!»\n2 Аб Орт ё Севгию Байрам (ҳикоя) [Abdulhamid Ismoil] 402\n7 Sangin mehmon [Abdulhamid Ismoil] 408


"Пахтакор" АГМКни йирик ҳисобда мағлуб этиб, Лига кубогини қўлга киритди » Ўзбекистон янгиликлари – Zamin.uz\n04 декабрь 2019, 17:59\nБугун Ўзбекистон Лига кубоги финал баҳси бўлиб ўтди. Унда Тошкентнинг "Пахтакор" жамоаси Олмалиқнинг АГМК клубига қарши баҳс олиб борди. Голларга бой тарзда кечган беллашувда "шерлар" 6:2 ҳисобидаги йирик ғалабани қўлга киритди.\nШу тариқа Шота Арвеладзе шогирдлари тарихда илк бор ўтказилган Лига кубоги мусобақасида ғолиб чиқиб, бир мавсумда учта совринни қўлга киритган дастлабки жамоага айланди.\nЭслатиб ўтамиз, тошкентликлар бунга қадар Суперлига ва Ўзбекистон кубогида ҳам зафар қучган эдилар.\nЛига Кубоги, финал\nГоллар: Жасур Умаров (64), Мурод Тошматов (86) - Игор Сергеев (5), Драган Черан (42, 67), Достон Ҳамдамов (50, 55), Хожиакбар Алижонов (78)\nАГМК (5-4-1) — 32.Суҳроб Султонов - 23.Акмал Шораҳмедов, 88.Игорь Зонич, 33.Сардор Раҳмонов, 44.Бобур Йўлдошев (18.Расул Йўлдошев, 63), 20.Мирғиёз Сулаймонов - 11.Зоҳир Пиримов, 3.Эркин Байдуллаев, 30.Жасур Умаров - 7.Элгужа Григалашвили (17. Мурод Тошматов, 58) - 9.Зафар Полвонов (15.Жасур Ҳакимов).\nЗахира: 12.Роман Абдулов, 4.Миржамол Қосимов, 5.Дилшод Жўраев, 8.Санъат Шихов, 77.Владислав Касминин, 99.Шаҳзод Нурматов.\n"Пахтакор" (4-2-3-1) — 35.Санжар Қувватов - 3.Хожиакбар Алижонов, 23.Шерзод Аъзамов, 15.Егор Кримец (55. Марко Симич, 78), 34.Фарруҳ Сайфиев - Ҳумоюнмирзо Иминов, 27.Сардор Собирхўжаев - 17.Достон Ҳамдамов (19.Шоҳруҳ Маҳмудҳожиев, 78), 10.Драган Черан, 9.Жалолиддин Машарипов - 11.Игорь Сергеев (21. Марат Бикмаев, 70).\nЗахира: 25.Элдорбек Суюнов, 5.Алишер Салимов, 13.Руслан Розиев, 29.Владимир Козак, 43.Иброҳимҳалил Йўлдошев, 77.Ҳусниддин Ғофуров.\nЯнгиликлар » Спорт » "Пахтакор" АГМКни йирик ҳисобда мағлуб этиб, Лига кубогини қўлга киритди\n18:46 Суперлига. Суҳроб Султонов қаҳрамонга айланган ўйинда АГМК Қўқонда ғолиб бўлди\n17:20 Ўзбекистон Лига Кубоги. "Пахтакор" - биринчи финалчи\n17:33 «АГМК» Фарғонада «Пахтакор»ни мағлуб этиб Ўзбекистон Кубогини қўлга киритди


Малҳоер ёввойи табиатни муҳофаза қилиш миллий маркази биноси уч кундан бери қуролли исёнчилар томонидан эгаллаб олинган\nАҚШ шимоли-ғарбидаги Орген штатида федерал ҳукуматга қарашли Ёввойи табиатни муҳофаза қилиш маркази биносини эгаллаб олган қуролли исёнчилар билан қарама-қаршилик давом этмоқда.\nМарказ биносини уч кундан бери эгаллаб олган юзга яқин норозилар 2012 йилда давлатга қарашли ерларга ўт қўйганлик айби билан қамоққа ҳукм этилган икки фермерга АҚШ федерал суди қўшимча беш йиллик қамоқ жазосини бериш қарорига норозилик билдирмоқда. Исёнчиларга Аммон Банди исмли ранчо эгаси етакчилик қилмоқда.\nРанчо эгалари, фермерлардан иборат исёнчилар гуруҳи Малҳоер ёввойи табиатни муҳофаза қилиш миллий марказини тарк этишдан бош тортиб, талаблари бажарилиши учун охиргача курашишларини айтмоқда.\nАммон Бандининг отаси Кливен Банди 2014 йилда Небраска штатида давлат ерларида подасини боқиш устида чиққан тортишув ортидан ҳукумат билан қуролли қарама-қаршиликка қўл урган эди.\nОта Банди ҳукуматни хусусий ерларни ноқонуний тарзда мусодара этаётганликда айблаган эди.\nОрегонда Аммон Банди бошчилигидаги исёнга ранчо эгалари Линкольн Ҳаммонд ва унинг ўғли Стивен Ҳаммонд устидан чиқарилган қарор сабаб бўлди. Ота-бола АҚШ Ерларни бошқари бюросига қарашли майдонларга ўт қўйганига иқрор бўлган. Лекин улар ўз ерларидаги зараркунандаларни йўқ қилиш уриниши пайтида олов тасодифан ҳукуматга қарашли ерларга ўтиб кетганини иддао қилишган.\nОта-бола суд томонидан айбдор, деб топилиб, қисқа муддат қаммоқ жазосини ўтаган. Лекин АҚШ федерал суда уларга берилган дастлабки жазо етарли бўлмаганини хулоса қилиб, 4 январдан бошлаб яна тўрт йиллик жазони ўташ учун қамоққа қайтишлари тўғрисида ҳукм чиқарган.


Покистон қўшинлари Коткайни эгаллади\n29 ноябр 2021, Тошкент вақти: 07:40\nПокистон хавфсизлик кучлари Толибон етакчиси Ҳакимуллоҳ Масъуднинг бош қароргоҳи ҳисобланмиш Коткай шаҳрини ишғол қилди.\nБу ҳақда маълум қилган Покистон армияси матбуот вакили генерал Атҳар Аббос сўзларига кўра, Покистон ҳаво кучлари Коткай шаҳрини уч кун мобайнида ўққа тутгандан сўнг у ерга пиёда қўшинлари киритилган.\nПокистон хавфсизлик кучлари ўтган ҳафтадан буён Жанубий Вазиристон минтақасидаги жангариларга қарши кенг кўламли ҳарбий амалиётлар ўтказиб келмоқда.\nБу минтақада 12 мингга яқин жангарининг бошпана топгани тахмин қилинади. Жангариларга қарши амалиётларда эса 30 мингдан зиёд ҳарбий иштирок этмоқда.\nҲарбийлар баёнотига кўра, шу кунгача минтақада рўй берган тўқнашувларда 24 аскар ва 160 дан зиёд жангари ҳалок бўлган.


Адвокат журналистлар билан судлашади\n21 октябр 2021, Тошкент вақти: 13:21\nМуддатидан олдин қамоқдан озод қилинган фарғоналик адвокат Абдували Исоқов маҳаллий журналистларни судга берди. У маҳаллий журналистларни ўз инсоний қадр-қиммати ва шаънини ерга урганликда айблаяпти.\n43 ёшли адвокат Абдували Исоқовнинг Озодликка билдиришича, у шу кунларда Фарғонадаги тўққизта маҳаллий газета билан судлашаяпти.\n- Мен даъвогарман. “Фарғона ҳақиқати”¸ “Бағдод ҳаëти”¸ “Қува ҳаëти”¸ яна Риштон¸ Олтиариқ рўзномалари - жами тўққизта маҳаллий газета жавобгар сифатида, дейди Абдували Исоқов.\nАдвокат Исоқов жорий йилнинг 13 июн куни Сарвар Обид тахаллусли журналистнинг “Фарғона ҳақиқати” газетасида эълон қилинган “Мен не дейману, қўбизим не дейди” сарлавҳали мақолада унинг инсоний қадр-қиммати ва шаънини ерга уришганини айтади.\n- Муҳаммаджон Обидов деган журналист Сарвар Обид тахаллуси билан “Мен не дейману¸ қўбизим не дейди” сарлавҳаси остида ўша мақолани ëзган. “Фарғона ҳақиқати” кейин уни босиб чиқарган. Бағдод туманида ўтказилган журналистлар семинарида қолган туман газеталарида ҳам босиб чиқаришди. Мажбур қилгандан кейин босиб чиқаришган. Мақолада биринчи ўринда менинг шахсиятимга тегилган. Мен Фарғона вилоят газетаси ва туман газеталаридан раддия беришни талаб қилган эдим. Уларнинг ҳаммаси бир ойлик муддат ичида раддияни чиқармасликларини билдиришди. Мен раддия ёзишни талаб қилганимда газетада келтирилган ҳамма нарсалар менга нисбатан туҳмат эканлигини тасдиқловчи ҳужжатларни тақдим қилган эдим, дейди адвокат Исоқов.\nАбдували Исоқов мақолани эълон қилган “Фарғона ҳақиқати” газетаси ва мақолани кўчириб босган саккизта туман газетаси раддия беришни инкор қилишгач, у октябр ойи бошида тўққизта маҳаллий газетани судга берган.\nАбдували Исоқов Сарвар Обид тахаллуси билан ёзилган мақоланинг ҳақиқий муаллифи Муҳаммаджон Обидов исмли журналист эканини даъво қилади.\nБироқ Озодликка маълум бўлишича, Муҳаммаджон Обидов маҳкама жараёнида ўзининг Сарвар Обид тахаллуси билан мақола ёзмаганини билдирган.\n“Фарғона ҳақиқати” газетаси бош муҳаррири Алишер Ибоддиновдан ушбу мақола билан боғлиқ маҳкама бўйича фикрини сўрадик.\nАлишер Ибоддинов: Газетада келган материални эълон қилганмиз. Суд ўзининг тегишли хулосасини беради. Нима дейиш мумкин бошқа?\nОзодлик: Бу газетанинг ўзининг мухбирларининг мақоласими?\nАлишер Ибоддинов: Йўқ¸ четдан келган мақола бўлган.\nОзодлик: Жамоатчи мухбирми?\n- Ҳа, деди Алишер Ибоддинов.\nАдвокат Исоқов суд орқали маҳаллий газеталардан у ҳақидаги мақола бўйича раддия берилиши ва газеталардан унга маънавий зарар ундиришига эришмоқчи эканини айтади.\n- Мен судга беришимнинг сабаби газетада чиққан нарсанинг бирортаси ўз исботини топа олмайди. Улар менинг шаънимни¸ қадр-қимматимни оëқости қилишдан бошқа нарса қилгани йўқ. Шунинг учун мен ўша раддияни суд тартибида қарор чиқартириб, газеталарда чиқариш ҳамда келтирилган маънавий зарарни ундириш тўғрисида судга бердим. Мен ҳозир 500 миллион сўм сўраяпман. Энди менинг қадрим қанча туришини суд белгилайди, дейди Абдували Исоқов.\n“Эзгулик” жамияти фаоли Абдураҳмон Ташанов “Фарғона ҳақиқати” газетасидаги юқоридаги мақолани адвокат Исоқовга нисбатан туҳмат ва бўҳтон, деб баҳолайди.\n- Кейинги пайтларда Ўзбекистон ҳукумати матбуот йўли билан¸ ҳар хил жамоатчилик йўли билан ҳукумат сиëсатига қарши бўлган гапларга нисбатан қарши зарбалар бериш одатини чиқарди. Айниқса, Андижон воқеаларидан кейин бу анъана тусига кирди. Махсус нашрлар ташкил қилинди. Мана, интернетдаги press-uz.info сайтини кўрсатишимиз мумкин. Горизонт ëки gazeta.uz деган сайтлар бор. Асосан бу нашрларнинг нишони нодавлат ташкилотларда¸ хорижий ташкилотларда ишлаётган мухбирлар ëки мустақил журналистларга қаратилади. Умуман, Ўзбекистон ҳукуматининг позициясига жўр бўлмаган, унинг ашулаларига баралла қўшилмаган одамларга нисбатан шунақа танқидий мақолалар чоп қилинади. Шахсан “Фарғона ҳақиқати” газетасида “Эзгулик” жамиятининг “Фарғонада адвокатлар ови бошланди” деган баëнотига нисбатан мақола чоп қилинган ва бу ерда қувалик адвокат Абдували Исоқов фирибгар шахс, деб танитилган, дейди Абдураҳмон Ташанов.\nАбдували Исоқов адвокатлик соҳасида йигирма йиллик стажга эга бўлиб, сўнгги пайтларда у “Ферузбек-МК” адвокатлик фирмасида ишлаётганди.\nЖорий йилнинг баҳорида Абдували Исоқов 500 АҚШ долларни пора сифатида олганликда айбланиб, ҳибсга олинганди.\nЎшанда фарғоналик аксар адвокатлар Абдували Исоқов маҳкама жараёнларида оқлов ҳукмлари чиқаришга эришган Ўзбекистондаги саноқли адвокатлари бири экани ва унинг ҳақпарастлиги вилоятдаги ҳуқуқ-тартибот органларига ёқмагани учун унга нисбатан сохта айбловларни илгари суришганини таъкидлашган эди.\nАпрел ойи охирида Абдували Исоқов Ўзбекистон Жиноят кодексининг 168-моддаси бўйича фирибгарликда айбланиб, бир йилу олти ой муддатга озодликдан маҳрум қилинди. Шунингдек, суд ҳукмига кўра, унга икки йил мобайнида адвокатлик фаолияти билан шуғулланиш таъқиқланди.\n6 август куни Сирдарё вилоят Сардоба туман суди Абдували Исоқовнинг қамоқ жазосини аҳлоқ тузатиш жазоси билан алмаштириб, уни озод қилиш бўйича ҳукм чиқарди.


Жаҳоннинг энг бой 500 одамидан икки нафари ўзбек, иккаласи ҳам Россияда яшайди - zarnews.uz\nЖаҳоннинг энг бой 500 одамидан икки нафари ўзбек, иккаласи ҳам Россияда яшайди\nBloomberg 2 апрель куни жаҳондаги 500 нафар миллиардер рейтингини эълон қилди. Бойлиги 4 миллиард долларга яқин ва ундан кўп бўлган миллиардерлар киритилган мазкур рейтингдан келиб чиқиши ўзбекистонлик бўлган икки кишига ҳам ўрин берилди.\nНаманганда туғилиб, айни пайтда Россияда фаолият юритаётган Алишер Усмонов 70-ўринни эгаллади. Унинг бойлиги 16 миллиард 300 миллион долларни ташкил қилган. Рейтингда айтилишича, унинг бойлиги бир йилда 2 миллиард долларга кўпайган.\nЎтган ойдаги рейтингда Усмонов 15,5 миллиард доллар бойлик билан 68-ўринни эгаллаган эди.\n1963 йилда Бухорода туғилиб, бугунги кунда Урал тоғ-металлургия ширкатига раҳбарлик қилаётган Искандар Маҳмудов 4 миллиард 840 миллион доллар билан рейтингдаги 385-ўринда қайд этилди.\n2018 йилда Bloomberg Искандар Маҳмудов 2 миллиард 400 миллион доллар пул йўқотиб, Россияда камбағаллашган 14 миллиардер орасида 2-ўринни эгаллагани ҳақида ёзганди.\nЖорий йилда рейтингнинг биринчи поғонасини бойлиги 150 миллиард долларга баҳоланган Amazon ширкати асосчиси Жеф Безос эгаллади. Унинг бойлиги бир йилда 24 миллиард долларга кўпайган.\nИккинчи ўринда Microsoft асосчиси Билл Гейтс бормоқда. Унинг бойлиги 101 миллиард долларни ташкил қилмоқда. Учинчи ўринни эса Louis Vuitton Moet Hennessy ширкатлар гуруҳи раҳбари, франциялик Бернар Арно 89 миллиард доллар билан эгаллади.


12:46, 08.06.2020 // 30162\nНаманганда 8 июнь куни 3 кишида коронавирус аниқланди. Улардан бири аҳоли орасида қайд этилган\n8 июнь соат 09:00 ҳолатига Наманган вилоятида коронавирус инфекцияга чалинган беморлар сони 270 нафарга етди. Бу ҳақда Наманган вилояти ҳокимлиги ҳузуридаги Коронавирус профилактикаси штаби хабар берди.\nЯнги қайд этилган ҳолатларнинг 1 таси Наманган туманида аҳоли орасида қайд этилган бўлса, 2 та ҳолат карантин муассасасидаги Наманган шаҳри ва Чуст туманида яшовчи фуқароларда аниқланган. Беморларнинг барчаси эркаклар.\nМаълумотларга кўра, вилоят бўйича бугунга қадар коронавирусга чалинган жами 270 нафар фуқародан 251 нафари (93 фоиз) тузалган, 4 киши вафот этган. Ҳозирда вилоят юқумли касалликлари шифохонасида 15 нафар – Тўрақўрғон туманидан 5 нафар, Уйчи туманидан 4 нафар, Наманган шаҳри, Наманган, Косонсой, Поп, Чуст ҳамда Янгиқўрғон туманидан 1 нафардан – бемор даволанмоқда.\nФото: Наманган вилояти ҳокимлиги ҳузуридаги Коронавирус профилактикаси штаби\nВилоятдаги карантин муассасаларида 782 нафар, уй карантинида 2709 нафар фуқаро тиббий кузатувда бўлиб турибди.\nСўнгги маълумотларга кўра, Ўзбекистонда коронавирусга чалинган сони 4352 нафарни ташкил этмоқда. Шу вақтгача коронавирусга чалинган беморларнинг 3354 нафари бутунлай соғайган, 17 нафари эса касаллик асоратлари оқибатида вафот этган.\nАввалроқ Наманган вилояти Тўрақўрғон тумани эпидемиологик хавф юқори ҳудуд сифатида «қизил» ҳудудлар рўйхатига киритилгани ҳақида хабар берилганди.


Ўзбекистоннинг ярим финал ўйини мухлисларсиз ўтадими? Бунда ОФК нима йўқотади?\n14 июнь, 14:35\nАйни кунларда юртимиз 23 ёшгача футболчилар ўртасидаги Осиё Кубогига мезбонлик қилмоқда. Чорак финаллар якунланиб, ярим финаллар остонасидамиз.\nЎзбекистон олимпия терма жамоаси гуруҳдан кейин ноқулай рақибга дуч келди ва жуда-жуда қийин кечган баҳсда ирода намойиш этиб, кейинги босқичга йўл олди.\nЧорак финал биз учун жиддий синовга айланди. Ироқ “ҳар томонлама” бизни синовдан ўтказди. Футболчилар уларнинг ҳийла найрангларига муносиб тарзда, мардонавор жавоб берди.\nВоқеалар 12-дақиқадан бошланди. Абдувоҳид Неъматов ўз жарима майдони ичида тўпни тезроқ шерикларига етказиб бермоқчи бўлганида рақиб футболчиси унга тўсқинлик қилди. Унинг провакациясига учган посбон тирсаги билан рақибни уриб юборди. Шунда ВАР катта саҳнага чиқди. Натижада вакилимиз ҳакам томонидан четлатилди.\nШундан сўнг стадион жунбушга келди. Мухлислар эътирозларини ироқ вакилларига тош отиш билан кўрсатишди. Афсуски, майдонга отилган жисмлар ўзбекистонлик фотограф ва хорижлик видеооператорга шикаст етказди.\nЎйин анча вақт тўхтатиб турилди. Футболчилар ишқибозларни тинчлантиришга уринди. Бироз вақт ўтгач учрашув давом эттирилди. Бир киши кам бўлиб қолганимиз етмаганидек, дарвозамиз томон пенальти белгиланди. Жарима зарбаси голга айланди.\nУндан кейинги вазиятлар барчага маълум, ҳали ҳам ҳамманинг кўз ўнгида. Футболчиларимиз юрт, ватан, байроқ, мураббийи, ота-оналари, мухлислар учун курашди. Ирода намойиш этди. Бир киши кам бўлиб 120 дақиқа жанг қилган жамоа бўлди. Пенальтилар сериясида ҳам ҳарактер кўрсатиб, Ироқни майдонда тиз чўктирди!\nШуни ҳам қайд этиш керакки, майдонга тош отган мухлислар ироқликларни анча саросимага солиб қўйгани ҳам бор гап. Бу билан уларнинг бундай ишини оқламоқчи эмасмиз. Аммо мухлислар ўйинда бурилиш ясади. Аслида бурилиш Ироқ томонидан бўлиши керак эди. Одатда мухлислар 12-футболчи футболчи дейилади, лекин шу куни бизга камлик қилган футболчининг ўрнини боса олишди.\nУчрашувдан сўнг Абдувоҳид Неъматовнинг нечта ўйинга четлатилиши ва Ўзбекистон U-23 терма жамоаси иштирокидаги ярим финал беллашуви мухлисларсиз ўтказилиши мумкинлиги борасида ваҳимали хабарлар янграй бошлади. Осиё футбол конфедерацияси ҳали бу ҳақда расмий маълумот тарқатмади. Аммо шамол бўлмаса дарахтнинг учи қимирламаслиги рост.\nСтадионда рўй берган ҳолатлар шунга қараб кетмоқда. ОФК тез орада бунга аниқлик киритади. Аммо бир қарорга келишдан олдин ОФК мутасаддилари яхшилаб ўйлаши керак. Нега? Чунки ФИФА ҳалол футбол тарафдори. Ироқда эса бунинг акси намоён.\nҚолаверса, қитъамизда мухлислик борасида мақтанарли кўрсаткичлар йўқ. Европа ва Жанубий Америка қитъасидаги каби ўйинлар, мусобақалар, турнирлар бошқа давлатларда ўтказилса, стадионларни тўлдирадиган даражада мухлислар келмайди. Шунинг учун ОФК Осиё Кубоги ярим финалини мухлисларсиз ўтказса, қитъада футбол тарғиботи йўлида ортга қадам ташлаган бўлади.\nАслини олганда бунда ОФКнинг ўзи ҳам айбдордек. Чунки мусобақани ўтказиш талабига жавоб берадиган аренани яхшилаб ўрганиши лозим эди, ЎФА ҳам. Бир неча йил аввал “Пахтакор” – “Навбаҳор” баҳсида ҳам шунга ўхшаш ҳолат кузатилганди. Ўшанда маълум бўлганди, “Пахтакор” ўйингоҳида мухлислар трибуналари таъмирталаб ҳолга келгани. Стадионга жавоб берадиганлар, ЎФА бундан хулоса чиқармагани кўриниб турибди.\nЭнди олимпиячилар иштирокидаги беллашувда мухлисларнинг киритилмаслик хавфи бор. Аммо ОФК бунги юқорида айтганимиздек, ҳар томонлама ўйлаб қарор чиқариши лозим. Четлатиш жуда осон. Аммо мухлисларни ортга қайтариш жуда қийин.\nҚитъамизнинг юқори ташкилоти бундай паллада мезбон ЎФА ва стадион маъмуриятига тартибни сақлай олмагани учун жарима қўллаши мумкин. Томошабинларсиз футбол бошқача футбол. Бу ОФК футболи имижига ҳам таъсир қилиши шубҳасиз. Айнан мухлислар тўла ареналарда футбол жозибасини йўқотмайди. Боз устига мезбонлар мухлислари учрашувга қўйилмаса, мусобақа ўтаётганини сезиш жуда қийин. Зеро, мезбонлар чемпионат кайфиятини белгилайди, футбол мухлислар учун ўйналади!\nNimaga bizning UFA Iroqqa va hakamga nisbatan reaktsiya bildirmaydi sababi UFA bunday vaziyatda go'yoki qo'yga o'xshab qoladi.Misol super ligada Paxtakorni o‘yinlar hakamlarni sotilishi mana bizga nisbatan ham hakamlar nohaq qolganini tushungan tushundi.\nOFK xavotir olmasin, yaponlar toza futbol oynaydi.\nБир томонлама бўлмаслиги керак офк ҳакамга ва ироқа ҳам санкция қўлаши керак. Бунинг учунуфа ҳам қараб турмаслиги керак.


С начала работы biznes-daily.uz 11 858 899\n“Ko`chmas mulk savdo xizmati” МЧЖ томонидан ташкил этилган очиқ аукцион савдога Ўзбекистон Республикаси ТИФ Миллий банки қошидаги “НБУ Бунёдкор инвест” МЧЖнинг 2020 йил 24 февралдаги 211-буюртманомасига асосан қуйидаги кўчмас мулк қўйилмоқда:\n1. Фарғона вилояти, Қўштепа туманида жойлашган, умумий майдони 14300 кв.метр, қурилиш ости майдони 2494,2 кв.метр, 7 та литердан иборат, 1 қаватли Қўштепа деҳқон бозори мажмуаси. Бошланғич баҳоси – 5 094 643 884 сўм.\nАукцион савдо 2020 йил 26 февраль куни соат 11.00 да Тошкент шаҳри, Мирзо Улуғбек тумани, Ҳамид Олимжон кўчаси, 13-а уйда бўлиб ўтади. Аукцион савдода иштирок этиш учун аризалар расмий иш кунлари соат 10.00 дан 16.00 гача қабул қилинади (13.00 дан 14.00 гача тушлик). Аризаларни қабул қилиш аукцион ўтказилиши белгиланган кундан бир иш куни олдин соат 18.00 да тўхтатилади.\nЮқоридаги кўчмас мулк муддатли бўлиб тўлаш шарти билан 5 (беш) банк иш куни ичида сотувчи билан тегишли мулк қийматини 5 йил муддатга бўлиб тўлаш шартлари асосида олди-сотди шартномасини тузиш мажбурияти юклатилади. Шунингдек, юқоридаги кўчмас мулк 2020 йил 26 февраль куни сотилмаган тақдирда 2020 йил 31 декабрга қадар ҳафтанинг ҳар душанба, чоршанба ва жума кунлари соат 11.00 дан бошлаб ўтказилади.\nҳолда бўлиши керак.


Миллий олимпия қўмитаси учун янги бино қурилиши бошланди / CHAMPIONAT.asia\nМиллий олимпия қўмитаси учун янги бино қурилиши бошланди\n08 ноя 21:25\nЎзбекистон Миллий олимпия қўмитаси учун янги маъмурий бино қурилиши бошланди.\nҚурилиш ишлари октябрь ойида «Пахтакор» метро бекати олдидаги собиқ автомобилларнинг вақтинчалик турар жойида бошланган.\nKun.Uz манбалари берган маълумот кўра, 5 қаватни бинонинг қурилиш ишларини 2014 йилнинг тўртинчи чорагида якунлаш режалаштирилган. Бинода Ўзбекистон Миллий олимпия қўмитасидан ташқари Республика спорт медицинаси илмий-амалий маркази ҳам фаолият олиб боради.\nҲозирги вақтда бинонинг пойдеворини тайёрлаш ишлари олиб борилмоқда. Қурилажак бино архитектуравий ечими жиҳатидан ўзига ёндаш бошқа иншоот – Ўзбекистон консерваториясига ўхшаб кетади.\nМОҚ ҳозирги вақтда Бунёдкор кўчасида жойлашган кичик бинода фаолият олиб боради.\nМаълумот учун, 2012 йилги Лондон Олимпиадасида ўзбекистонлик спортчилар нисбатан паст кўрсаткичларни қайд этганларидан сўнг, декабрь ойида МОҚ раҳбариятида ўзгаришлар бўлиб, 2006 йилдан Ўзбекистон футбол федерациясига раҳбарлик қилиб, соҳада сезиларли ўсиш ва муваффақиятларни қайд эта олган сенатор Мираброр Усмонов олимпия қўмитасига президент этиб сайланган эди. Апрель ойида эса Ўзбекистонлик олимпиадачиларни қўллаб-қувватлаш жамғармасини ташил этиш ҳақида Вазирлар Маҳкамаси қарори эълон қилинган эди.


Спорт курашлари: Жаҳон лицензион турнирига йўл оладиган таркиб маълум - EFFECT.UZ\nСпорт курашлари: Жаҳон лицензион турнирига йўл оладиган таркиб маълум\n. 06:00 | 01.05.2021\nХабар берганимиздек, 6-9 май кунлари Болгария пойтахти София шаҳрида спорт курашлари бўйича Токио Олимпиадасига йўлланма берувчи жаҳон лицензион турнири бўлиб ўтади.\nУшбу мусобақа Олимпиадага сўнгги лицензион турнир ҳисобланади.\nСофия мусобақаси олдидан эркин ва юнон-рум курашчиларимиздан 4 тадан жами 8 та лицензия бор. Болгарияда яна 2 тадан 4 та йўлланмани қўлга киритиш имконияти бор. Лекин юнон-кураши бўйича терма жамоамиз мураббийлари қарорига кўра Софияга биргина Маҳмуд Бахшиллоев (67 кг) йўл олади.\n97 кг вазндаги курашчимиз Жаҳонгир Турдиев жароҳати сабаб жаҳон лицензион турнирида иштирок эта олмайди. Ўзбекистон аёллар эркин кураш терма жамоаси эса тўлиқ таркибда Болгарияга жўнаб кетади. Боиси, улар ҳали Олимпиада йўлланмасини қўлга киритишмаган.\nЛицензия учун гиламга чиқадиган курашчиларимиз:\n65 кг: Ильяс Бекбулатов\n125 кг: Дилмуҳаммад Нурмуҳаммедов\nМураббийлар – Олимжон Ҳикматов, Абдурауф Бозорбоев, Арсен Аҳмедов\n67 кг: Маҳмуд Бахшуллоев\nБош мураббий – Равшан Рўзиқулов\n50 кг: Даулетбике Яхшимуратова\n53 кг: Шоҳида Аҳмедова\n57 кг: Севара Ешмуратова\n62 кг: Набира Есенбаева\n68 кг: Светлана Окназарова\n76 кг: Шаҳрибону Эллиева\nМураббийлар – Анатолий Ибрагимов, Аҳмед Кагарманов\nШифокорлар – Узроб Турсуналиев, Улуғбек Тўрабоев\nҲакам – Тоҳир Ғуломов\nМенежер – Руслан Абдуллаев\nБош котиб – Шуҳрат Мамадалиев\nTeglar:Olimpiada, Спорт курашлари\nПрезидент ўсимлик ёғига оид янги қарорни имзолади\nАндижон вилояти ҳокимига ўринбосар тайинланди\nПекин–2022 қишки Олимпиада ўйинлари машъаласи ёқилди\nТокио олимпиадасида қатнашган ҳар бир спортчига пул мукофоти берилади\n“Мурал спортчиларимизга чуқур эҳтиромимиз белгисидир” – Танзила Нарбаева


Тожикистон шарқида рўй берган қор кўчкиси оқибатида 10 та уй вайрон бўлди · Ынтымак Media\nТожикистон шарқида рўй берган қор кўчкиси оқибатида 10 та уй вайрон бўлди\nТожикистон шарқидаги Сангвор туманида рўй берган қор кўчкиси оқибатида ўнта уй вайрон бўлди. Маҳаллий расмийларнинг хабар беришларича, чорва моллари, шунингдек, боғлар, асалари уялари, томорқа ерлари нобуд бўлган.\n28 март куни тунда кўчган қор кўчкиси Дараи Ҳайрон қишлоғидаги йўллар ва электр тармоқларини бузиб юборган. Қишлоқда яшовчи Али Сафаров оиласини Худо асраганини айтади: кўчки фақат уларнинг молхонасини босиб қолган. “Лекин биз 17 та сигирни йўқотдик. Тоғ қишлоғида яшовчи биз каби одамлар учун бу катта йўқотиш. Биз табиий офат оқибатида 100дан ортиқ қорамол нобуд бўлганини ҳисоблаб чиқдик”, – дейди Али Сафаров.\n“Афсуски, мамлакат туманларидан бирида ота-оналарнинг хавфсизлик қоидаларига риоя этишмагани ва лоқайдлиги сабабли ёғингарчиликлар туфайли каналларнинг қишлоқлар яқинидаги қирғоқ чизиқлари бузилиши ҳамда ювилиши натижасида икки ёшли қиз чўкиб кетган”, – дейилади ФВҚ томонидан тарқатилган маълумотда.\nСел келиши оқибатида Тожикистон жануби Ховалинг тумани Шуғнов қишлоқ йиғинидаги Даштирубоб ва Сияҳфарк қишлоқлари ўртасидаги кўприк бузилиб кетган. Сел оқими Ховалингдаги “Гули Мурод” олтин қазиб чиқариш корхонасига ҳам зарар етказган.\nТожикистонда табиий офатлар хавфларини пасайтириш бўйича Миллий стратегия маълумотларига кўра, 1997 йилдан 2018 йилгача 3,4 мингдан зиёд ФВ рўйхатга олинган. Ушбу даврдаги табиий офатлар оқибатида кўрилган зарар 589 млн. доллардан ошиб кетган.


Kutubxona - Shukur Xolmirzayev. Quyosh-ku falakda kezib yuribdi (hikoya) / Kiril\nSiz shu sahifadasiz: Shukur Xolmirzayev. Quyosh-ku falakda kezib yuribdi (hikoya) / Kiril\nАсар номи Қуёш-ку фалакда кезиб юрибди (ҳикоя)\nҚуёш-ку фалакда кезиб юрибди (ҳикоя)\n... Ўша пастликка эгилиб ўсган гужумча остида ўтиргандим. Курсида. Курсининг оёқлари ерга ботиб кетган. Намгарчилик-да. Айтдим-ку, ё саккизинчи, ё тўққизинчи май эди... Жийдалар гуллаган. Унисининг шохида бир булбул сайраса, бунисининг шохида бир булбул сайрайди. Хўроз-макиён. У ерда ўтроқ қарғалар ҳам бор экан. Қувқ-қув қилиб, бирининг кетидан бири учиб ўтади. Умуман, жонли-жонивор жуфт-жуфт бўлаётган пайт. Ҳатто гужумнинг чакалак шохлари орасида ҳам жиблажибонлар бир-бирини қувлаб юришади. Қанақа қилиб шундай тез учишади? Ҳайронман!\nБир маҳал денг, бир-бирини қувлаб иккита оппоқ капалак келди. Шундоқ оёғим остида энишда. Қийғос гуллаган зиралар устида пилдираб уча бошлашди. Вой, шундай чиройли, шундай чиройли!\nМен бунақа манзараларни унутиб юборган эканман. Унутиш ҳам эмас — қандайдир эт қотиб, бундай манзараларга бепарво қарайдиган бўп кетган эканман.\nШунданми, ё ёлғизлик, бекорчилик, аниқроғи, ночорлик туфайлими, ёки эрмак истабми — ўтирган эдим-да!\nШунда ҳув этакда — унда-бунда қаққайган тош иморатлар олдида томорқасига памидор кўчатими, карамми — нимадир экишаётган қизил кўйлакли қиз-жувонлар у улар қошида ғўдайишиб гурунглашиб турган (аксари) қора чопонли эркакларга кўзим тушди. Ғалати бўлиб кетдим: «Ишлаяпти улар. Мен эсам — бекорчи...»\nАна шунда калламга ғалати фикр келди. «Атрофга қара, — дедим ўзимга-ўзим, — ҳамма жонли жонворлар жуфт-жуфт! Сен эса— ёлғизсан! Сенинг ҳаётинг — нотабиий ҳаёт...»\nЎзим-ку шу ёлғизликни истаб бу ёққа келган эдим! Энди бўлса, бу ҳол менга ёмон таъсир этди!\nХотинимни эсладим, қизимни... «Улар эсон-омон Тошкентга етиб боришганмикан?» деб ўйладим.\nШу пайт меҳмонхонага олиб чиқадиган тошлоқ иўлда чопонини эгнига ташлаб олган Мисир кўринди. Совхоз директори, хўжалик раҳбари.\n— Ҳа? — деди у сиз?\n— Йўғ-э, ўзим... Атрофни томоша қилиб. антиқа пайтда кепман-да, Мисирбой!\n— Ҳа, энди, баҳор-баҳор... Лекин сиз хапаси ака, — деди у.\n— Қаёғдан билдингиз, қаёғдан?\n— Э, мен эмас, ҳамма билиб турипти ҳисоб... Пақат сизда дурбин йўқ! — деди у. Кўришдик. — так-қиттак отамизми? — сўради у.\n— Кўнгил тортмаяпти, дўстим.\n— Уйламанг-э! — деб тирсагимдан тортди у. Юринг, биллиард ўйнаймиз!\nУнгаям ҳушим йўқ эди. .\n— Сиз ажойиб инсонсиз! — дедим Мисирга чин дан ҳам ҳавасим келиб. — Ишлайсиз, ишлатасиз... Югуриб-эласиз. Вақт бўлганда, мендан хабар оласиз.\n— Бизнинг ҳаётимиз шул-да... Мана, битириб олсак, насиб бўлса, йўл битса, ана сизга ўхшаган акалар, туристларнинг келиши, олиши соз бўлади. Мен чойхонани ҳам ҳашар билан битқазаман. Фермерларим ваъда беришди... ўйламанг-э, ҳаёт яхши бўлиб кетади. Бир қўй\nтерининг ичида неча бор озиб, неча бор сел экан.\n— Рост айтасиз, — дедим.\n— Нима, зеркдингизми? Марказга тушиб келас ми? Раёнга? Балки, чол-кампирниям кўриб дегандай...\n— Ҳа, ҳа, — деганимни билмай қолдим: мен, афтиг дан, шароитнинг ҳам қандайдир ўзгаришига муҳтож эдим.\n— Ўзимам билиб эдим-ов, — деди-да, ёғоч энгаг ракдан (қўлбола дарвоза) кейин эниладиган жарликнинг у бетидаги хўжалик идорасига қараб шовқин солг ди: — Ҳў-ў, Болтабо-ой! — Идора олдида ГАЗ-69 мошинаси турарди. Ёнида кимлардир бор эди. — Болтабой, бери ке, ука! — деб қўлини силкитди.\nБолтабой — директорнинг-бошлиқнинг шопири. Яхши, камсуқум, камгап бола.\n— Бўлмаса, бирон нарса кийиб олинг. Ҳаво айланаяпти. Ёғиб қолар, — деди Мисир.\nБу ернинг ҳавоси жуда ўзгарувчан экан... Ҳа-ҳа, қор дейсизми, дўл дейсизми — марҳамат! Бир парча булут меҳмонхона устида пайдо бўлса, албатта бир нарса ташлаб ўтади. Салдан кейин қарабсизки, қуёш кулиб турибди!\nМеҳмонхонага кирдим. Ўз хонамга — четдаги ҳужрага бориб, чопонни кийдим. Сигаретни олдим... Биласизми, бу уйчани қанақа қилиб безатган эдим! Битта диван. Қаршида битга кресло. Буларнинг ўртасида ёзув столи. Ёзув машинкаси. Хўш, бурчакда милтиқ, биротар. Ёстиқнинг тагида пичоқ. Ёки бир парча нон... Онам ўргатган-да болаликдан. «Яроғ — қўриқчи, болам!» деб, ҳозир ҳам уйимизга бориб ётсам, ёстиғим тагига ё нон, ё пичоқ қўяди... Хўш, уйча ҳақида гапираётган эдим. Бурчакда қандайдир маркали радиоприёмник. Нақ оёғим остида — олдимда электр плита. Ёлғиз дераза ҳалиги гужум томонга очилади. Гужум орти — этакдаги қишлоқ кўринмаса ҳам, қишлоқнинг у четидан ўрлаб кетган арчали тоғ мана мен деб туради. Ошувгача. Арчалар найза кўтариб, афсонавий қасрга интилиб бораётганда тўхтаб қолган навкарларни эслатади. Сув оқадиган ўйиқлар, оқмалар дўл тушганда икки кунлаб оқаради, холос.\nТоғнинг пастроқ жойларига тушган уйлардан тунлари милт-милт нур кўринади, холос.\nАммо мен хонамдаги чироқни ёқсам борми, ўша томонлардан кўплаб итлар ҳуришади!\nМеҳмонхонада мендан бошқа бирон кимса йўқ-да. Ёзда кўп бўлса керак...\nМеҳмонхона тошдан ясалган. Шунинг учун совуқ, ёздаям салқин бўлиши керак.\nБитта ўзим ётиб турардим. Қоровулнинг ўғли ҳар эрта битта нон келтириб берарди. Овқатниям ўзим қилардим. Ошхона бор! Газ бор!\nТунлари фақат каламушлар безовта қиларди. Полнинг тагида бир-бирини қувиб югуриб қолишади денг: гудур-гудур этиб! Баъзан тирқишларидан фиш-фиш этган овоз эшитиларди. Шунда жаҳлим чиқиб, ўша ерни тепардим. Бир марта патроннинг ўқини олиб, дорисини тешикка отмоқчи бўлдим.\nКаламушларни ўлдиришган. Лекин яна кўпайган... Меҳмонхона тошнинг устига қурилган. Шу тошнинг ёрикдардан ҳид олиб келса керак-да.\nХуллас, жўнадик. Кеч бўлиб қолган эди. Қишлоққа тушибоқ машина чироқлари ёруғида кета бошладик. Ер нотекис, лой. Газик у ён-бу ёнга сурилиб кетади. Лекин мен гўё сезмайман. Мунг, мунг! Бутун вужудим мунгдан иборатдай!\nМен ҳаётни яхши кўрардим. Вассалом! Борича: бутун товланишлари, ҳатто фожеалари билан...\nАна шу ҳаётдан кўнгил совуди-да, биродар!\nСотсиализмнинг барбод бўлганига ачинмайман. Бироқ у билан бирга менинг ҳам нималаримдир барбод бўлганига аминман: мен инонган қадриятлар пучга чиқди...\nГўёки бугунги кунгача беҳуда яшаган эканман... Биламан: инсон нимагадир интилиб яшайди, акс ҳолда ўлади. Чамаси, менинг Тошкентда ишдан бўшаб, туғилган юртга улоқиб келишим ҳам ана ўша нимагадир интилиш, ҳечқурса, яшаб қолиш, балки яшашдан маъно топиш мақсадида эди.\nЯхшиям Мисирбойнинг мени кўргали уйимизга, яъни чол-кампирнинг кулбасига бориб қолгани. У менинг аҳволимни дарҳол сезди, дарҳол тоққа — ўзи бошчилик қилаётган совхозга таклиф этди. «Тинч, ваҳималардан йироқ!» деб туриб олди. Раёнда ҳам Тошкентдаги гап бор экан-да: «Энди нима бўлади?»\nМенга шу саволни беришади. Мени кўргани келган ёр-дўстлар. Ҳатто нотанишлар ҳам...\nФузулийдами, Навоийдами бир ғазал бор-ку? Бемор даво излаб табибга борса, табибнинг ўзи давога муҳтож чиқади: бундай гаплар эски адабиётда кўп...\nҚисқаси, хотиним Тошкентга қайтди, қизчани олиб; иши бор. Мен қолдим...\nҲа, май байрамини ўтказиш баҳонасида келган эдик.\nКечирасиз, сал чалғидим.\nҚишлоқдан чиқа бошладик. Машина чироқлари нуридан ўзга нур йўқ. Сойдан ўтдик. Суви кўп. Шунақаям шовуллайдики, моторнинг овози эшитилмайди. Икки марта тўхтаб қолганда, моторнинг юрган-юрмаганини билолмай қолдим.\nНариги бет — тошлоқ. Аста-секин кўтарилиб, юксак тоққа айланади. Унинг ҳам бағирлари — арчазор. Бузуқ жойлар ҳам кўп: шу кунларда наъматаклар қутириб гуллаган эди! Йўл ўша-ўша: нотекис, хавфли.\nЛекин Болтабой юришни билади. Мисир уни бекорга шопир қилиб олмаган...\nҲорғин ўтирибман денг. Хаёлимда бир замонлар — ўн икки-ўн уч ёшларимда шу жойлардан ҳам милтиқ кўтариб ўтганим: отам тайёрлов идорасида ишлар эди, менинг белимга пул боғлаб, қўлимга милтиқни ушлатиб, эшакка миндириб, бу томондаги қишлоқларга жўнатарди.\nУ кишининг ҳар бир қишлоқда ошнаси бўларди. Мен айтилган қишлоққа келиб, айтилган кишини топиб, иккала қўлимни ҳам баланд кўтарардим. Отамнинг ошнаси белимдан белбоғни ечиб олар, ана ўшанда яна пул келтирганимни англардим. Кейин ошна: «Бориб айт. Фалон кундан кейин шунча эшак олмақоқи боради, туршак боради», дер эди. Мен кўпинча ўша куниёқ раёнга қайтардим. Нимагаки, масалан, саҳарлаб марказдан чиққан бўлсам, қуёш ботишига бирон терак бўйи қолганда, ўша қишлоққа етиб келардим. Биласизки, қуён ҳам, каклик ҳам кун ботаётган пайтда сўқмоқларга, ялангликларга чиқади. Айниқса, қуёнлар!..\nОтолмасанг ҳам, уларни қувиш, ортидан ўқ бўшатиш, хуллас, томоша қилишнинг гашти бор-да.\nСўнгра: тунлари милтиқни ўнглаб, арчазорлар орасидан юришни яхши кўрардим. Қулоғинг динг! Сезгиларинг ўткир! Бамисоли баҳайбат бир маҳлуқ чиқиб қолади-ю, у билан сўқишасан...\nҚолаверса, зим-зиё туннинг ҳам ўзига хос гўзаллиги бўлади-да. Юлдузлар яқин, бойқуш сайрайди, ҳар қадамингдан жир деган тун қуши учиб ўтади. Эшаккина бепарво... Ой чиққан маҳалларда арчазорлар негадир тинч бўларди. Улкан-улкан арчалар сояга ўхшаб туради. Эшакнинг туёқ товуши йироқ-йироқлардан баайни акс-садо беради.\nЎлай агар, қўрқув нималигини билмасдим. Ҳолбуки, мен ўрмон билан боғлиқ эртакларга ишонардим...\nЎтинаман: ҳаяжонланиб кетиб, асосий мақсаддан чалғияпман, лекин бу изоҳлар ҳам керак.\nБолтабой йўлни териб ҳайдаб, ўркачга чиқди. Чироқлар нурида фақат икки марта тулкими, шақолми кўринди: тўғрироғи, йилтиллаган кўзлари кўринди, холос.\n— Товушқон қолмаганми? — деб сўрадим.\n— Камайиб кетди, ака, — деди Болтабой. — Лекин бор... Энди, улар ҳам замонга қарайди-да. Ҳадеганда ўзини кўрсатмайди. Бугун эрталаб бировини кўрдим. Ҳар сакрайди — одам бўйи! Уни отиб бўладими? Какликлар ҳам даққи бўлиб кетган. Қорангизни кўрса, бир чақиримдан қочади.\nТоғдан эна бошладик. Олисда юлдузларга қўшилиб кетган марказ чирокдари кўринди. Лекин уларга етиш учун... Чўпонлар тўғри айтишади: нур кўрган ерингга борма, ит ҳурган ерга бор! Зўр гап.\nМарказ чегарасига кирганимизда, ёмғир томчилай бошлади. Соат ўнлардан ошган эди.\nҚўштегирмон кўпригидан ўтгач, анча ҳушёр тортдим. «Раёнда ўзгариш борми?» дегандай қарай бошладим. Жимжит. Одамлар кундузги ваҳимали гап-сўзлардан қочиб, уй-уйига, тўшагига кириб олгандай эди.\nЧорраҳага етганда, Болтабой:\n—Уйлариютами, домла? — деб сўради.\nУй... Уйда нима қиламан? Тунда уларни безовта қилиб, нимани гаплашаман?\nҚаёқдан калламга келди шу гап:\n— Почтага! Почтага! — деб юбордим.\nПочта биноси Саритепанинг бағрида. Ўрлаб бориб, энгаракка ўхшаш дарвозадан кирдик. Одатда, мошиналар дарвозадан буёқда қолади. Бизники энди... директорнинг улови. Қолаверса, мени жумҳурият ўқувчилари яхши танимаса ҳам, тупроқдошларим яхши билишади. Ҳатто айтишим мумкинки, айримлари фахрланишади.\nМошинани майдонда қолдириб, ичкари залга кирдик. Одам сийрак. Ўриндиқларда ҳар хил алфозда ўтиришибди: бир-бирига орқа ўгириб.\nЭнди, каминани танийди-да, почтачилар ҳам... Тўрдаги туйнукдан навбатчи йигитнинг овози келди:\n— Салом берди-ик, Қудрат ака!\n— Салом, салом, — деб илжайдим. Уяламан. Ҳамма менга ўгирилиб қаради.\n— Тошкент билан гаплашасизми? — сўради у йигит. Ўлай агар, кўчада кўрсам, танимайман. Аммо шу биланми, бошқаси биланми Тошкентда туриб ҳам кўп гаплашганман: чол-кампирни соғинганимда...\n— Номер ўшами?\n— Ҳа, — деб юбордим.\n— Ҳозир! Биринчи кабинага кираверинг!\nЭнди жилганимни биламан, тепамдан қайноқ сув қуйиб юборилгандай бўлди.\n— Нега бу киши гаплашар экан? Менинг навбатим-ку? — деди бир... қора духоба камзул кийган қизми-жувон. У анча нарида деразага қараб ўтирган экан. Менга бурилиб олган, бошқалар қандайдир безовталаниб қолган эди.\nАйтдим-ку, иссиғим чиқиб кетди, деб!\n— Хўп-хўп, синглим. Бемалол... Бу киши гаплашсинлар! — дедим-у, юзим қора бўлгандай изимга қайтдим.\nПочтачи йигит нимадир деб дўқ қилди. Кимлардир ҳалиги қизми-жувондан нолиди...\nМен эшитмас эдим.\nТўғри майдонга тушдим. Ёмғир кучайди. Бўғот панасига ўтиб сигарет тутатдим.\nБолтабой ҳам мен билан бирга.\n— Ҳе, парво қилманг. Қишлоқчилик-да, — деди.\n— Йўқ-йўқ, ҳаммаси тўғри, — дедим.\nҚаранг-а, Тошкентда шундай жойга кириб қолсангиз, биринчи галда: «Ким охири?» ёки «Кто крайний?» деб сўрайсиз. Бу ерда... Хом сут эмган бандамиз-да.\nБолтабой ичкарига қайтиб кирди. Бирон беш минутлардан кейин зинада кўриниб, мени чақирди.\nБеихтиёр биринчи кабина томон борарканман, почтачи:\n— Кечирасиз-да, ака, — деди.\n— Линияда янгам...\n— Тинчликми? Қаёкдардан телефон қивотсиз? — деб сўради хотиним. «Қаердан?» деганининг сабаби — ўша қишлоққа ҳали телефон тушмаганини Мисир мени кўргани келганда айтган эди, афтидан, хотиним бундан мамнун бўлган эди.\n— Раёндан. Марказдан, — дедим.\n— Нега? Раёнга тушдингизми?\n— Кўриб турибсан-ку?\n— Нега тушдингиз?\nМен унга тахминан ярим ойлар ўша тоғлар орасида бўламан, деган эдим. Чамаси, марказга энмаслигимни ҳам айттан эдим. Албатта, бу қарор унга ёққан эди.\nМарказга тушсанг, биласиз-ку, яна ёр-дўстлар билан ўтирасан. Ҳалиги исқотидан кетади. Кейин рангинг бир хил бўлиб... Иш ҳам қолиб кетади...\nХотиним менинг аҳволимни, умуман, тушунар эди: тушунгани учун ҳам хизматдан бўшаб бу ёққа жўнашимга, яъни, жўнашимизга рози бўлганди. Йўқса, бир қути сигарет фалон сўмга чиққанда, хизматдан бўшашга бало борми!\nХайрият, энг сўнгги китобимга уч-тўрт сўм қалам ҳақи теккан эди...\nҲа, сўнгги китобимга!..\nҲа-да: шу нарсалар ҳам таъсир этганди-да менга... Маънавиятнинг қадри шунчалар тушиб кетадими?\nЕб, ичиб, борингки, туғдириб, ухлайдиганлар замони келгандай: ҳолбуки, бу иш — фақат жонли жониворларга хосдир. Ахир, бизлар — одам...\nБунинг устига, «маданий одам?» дейишади бизни... ям!\nПрезидент маҳкамасидаги мулозимлар ҳам нуқул «Мафкура тамом! Иқтисодни ўйлаш керак!» деб уқтиришади. Ҳолбуки, шу — иқтисодни ўйлаш ҳам — демак, мафкура эканини, инсонни ўйлаш эканини тушунишмайди.\nҲа-ҳа, бу масала ҳали юзага қалқиб чиқади. Шундай қалқиб чиқадики, бу йўриғда ҳам бирёқламалик қилганимизни фаҳмлаб қоламиз. Кейин аттанг...\nҲа-ҳа: менинг мафкурам — ҳаётни борича севиш эди. Ҳалиям ундан қайтмаган эдим. Аммо...\n... шу ҳаётнинг ўзи, нима бало, чарчатганмиди, жонга текканмиди, билмайман.\nЭ, дўстим, мени сўроққа тутгандан кўра, ўзингиз — ўз кўнглингизга назар ташланг. Назар ташланг-чи... А-а, балли! Сиз ҳам мен каби улоқиб кетгингиз келади.\nНачора, мен шу ишни қипман, балки имкониятим борлиги учундир...\n— Нима учун, нима учун? — деб чирсилладим мен ҳам хотинимга. — Балки сенинг овозингни эшитиш учун... тоғдан тушгандирман!\n— Уйдан телефон қивотсизми?\n— Почтадан! Ишонмасанг, ана, навбатчидан сўра, — дедим. — Уйга бормайман. Нима қиламан чол-кампирнинг олдида? Бемаҳалда?.. Ҳа. Тоққа қайтиб кетаман...\n— Мошина борми?\n— Ташқарида турипти... Ўзи, яхши етиб бордингларми?\n— Ҳа, ишқилиб... Бу ердаям ёмғир, ёмғир... Ҳаммаёқни зах босиб кетди...\n— Хўп, менга топшириқ борми?\n—Тезроқ қайтиб кетинг!.. Ҳой, сиз марказдаги жўраларингазгаям кўп ишонманг. Мен сездим. Тўқсон пойизи қитмир, одамнинг қўлига қарайдиган бўпти. Ҳа, пул кўрмаганлар... Қайтамга илгари тузук эди...\n— Худди шундай, — дедим.\nБу нарсани мен ҳам жуда яхшигина сезган эдим... Нима десам экан, ўкинган ҳам эдим: «Эсиз йигитлар», деб... Биламан, ишонаман, бу кунлар ўтади!\nНима, меҳр-оқибат тикланмайди, деб ўйлайсизми? Бу даҳшат-ку?\nУнда чиндан ҳам инсон инсонга бўри бўлар экан-да?.. Ишонмайман: ахир, Мисир ҳақида гапириб бердим, шекилли? Ундай инсонлар бор-ку?\nХуллас, хотин билан хайрлашдим. Почтачига гаплашганим ҳақини узатгандим — қайтарди. Бари бир ташлаб чиқдим. Ташқарига чиққач, кўнглим бузилди: нега?\nБалки бу тентирашим таъсир эттандир?\nАммо нега тўппа-тўғри бу ерга — почтага келганимни ўйлаб, иттифоқо англадимки, ҳалиги меҳмонхона олдида — гужум остида ўтирганимда, ўша капалакларни, қарғаларни, чопон кийган эркаклару аёлларни кўриб: «Ҳаммаси жуфт-жуфт», деб ўйлаганим таъсир қилган бўлса керак: «Мендаям хотин бор-ку?» деб...\nХўш, шляпани бостириб, мошина олдига бордим. Бораётганимда орқа эшик олдида турган бир қора гавдага кўзим тушган эди. «Болтабой», деб гумон қилганмидим, билмайман, ишқилиб, унга парво қилмай, ол-динги эшик тутқичидан тортдим. Шунда у қора гавда:\n— Қудрат ака, мени олиб кетинг. Қўштегирмонда тушиб қоламан, — деди.\nКўзим илғади: ўша — духоба камзулли қизми-жувон... Энди негадир юрагим ғашланиб:\nМен ўтирдим. Уям орқа ўриндиққа кириб ўтирди. Жўнадик. Саритепадан эна бошладик.\nОдам ўзини билмайди: кўнглини, дёмоқчиман. Тоғда Мисир: «Отамизми?» деганда, рад қилгандим. Энди негадир сал тусаб қолдими, ёки, умуман, меҳмонхонага қуруқ қўл билан боргим келмадими, ҳарқалай, шундай дедим:\n— Болтабой ука, мана, бирон ҳафтадан бери сизларнинг меҳмонингизман. Ейиш-ичишдан зориққаним йўқ. Аксинча... Шу, малол келмаса, ресторанга ҳайдасангиз. Мен бирон нарса олволсам...\nШофёр менинг шундай дейишимга жавобни ав-валбаҳор тайёрлаб қўйгандай:\n— Йўғ-э, домла, — деди. — Бу мошин — дириктирники. Отнинг қашқасидек маълум. Рестораннинг олдида кўришса, «Директор нима қилиб юрипти?» дейишади...\nМен унинг бошлиғига содиқлиги учун беш кетдим. Аммо бир андиша ғашимни келтирди: илгари, ҳув илгари шунақа дейишса, эътироз билдирмас эдим.\nЧунки райком котиби — ҳоким, хоқон эди! Панада билганини қилиб, очиқда одамларнинг тирноқча «нуқсон»ини ҳам туядек қилиб кўрсатар эди: умуман, хўжалик раҳбарларининг ресторанга кириши истисно ҳол эди. Аммо хилват гўшаларда улар қилган ишни ўша хонлар ҳам қилолмаган-ов...\n— Ҳалиям ҳокимдан қўрқасизларми? — дедим.\n— Э, домла, ҳоким-ҳокимда... Кейин бизнинг халқимиз ўрганиб қолган... Тўғри, бетгачопарлар чиқаяпти. Бой фермерлар пайдо бўлаяпти. Ўзимизнинг совхоздаям бор... Мисир ака совхознинг ярмини фермерларга берган. Техниканиям...\nБунақа гапларни ҳам марказда, хотиним билан уч кун турган пайтимизда, роса эшитган эдим.\n— Бўпти. Тўғрига ҳайдайвер, — дедим. — Кейин чапдаги тор кўчага кирасан. Ресторанга орқа томондан келамиз.\nБолтабой жим қолди.\nТор кўчага кираётганда, орқага қарамасдан сўрадим:\n— Синглим, шошилмаяпсизми?\n— Э, йўқ. Қаерга шошаман, — деди у ғоят бепарволик билан.\n«Зўр», деб қўйдим ичимда.\nТоркўчадан бора-бора бошқасига тушиб, ресторанга етдик. Орқа томон қоронғи.\nМошинадан тушиб, ошхонага кирдим. Оқ қалпоқ кийиб олган ошпазлар мени таниб, дарров сўраша кетишди.\n— Кечирасизлар, менга биронта ичимлик керак эди, — дедим.\nБуфетчини чақиришди. Уям қуюқ сўрашди ва аҳволимдан — чопон кийиб, рестораннинг орқа эшигидан шумшайиб кирган кишининг, яъни, таникли шоирнинг аҳволидан завқланиб:\n—Ароқ йўқ, акажон. Шампан бор, коняк бор, — деди.\nҚамма бизга тикилиб турибди.\n— Биттадан беринг, — дедим.\nБерди. Ва уям узатган пулимни олмади. Лекин... чўнтагига тиқиб чиқдим.\nЯна йўлга тушдик.\nМенинг, ҳартугул, кайфим чоғ эди. Болтабойга ҳали — тепадан энаётганда айтган гапларимнинг бари рост эди-да: бир ҳафтадан буён тирикчилигим шуларнинг бўйнида. Табиий: ичимлик ҳам... Дарвоқе, Мисирбой меҳмонхона ошхонасидаги холодилникка уч-тўртта турли ичимликлардан ҳам солиб қўйган.\nАйтганимдек, кайфим чоғ. Келаётган пайтимдаги мунг мени ҳарқалай тарк этган эди: бироз яйраб қолсин дегандай... Лекин ич-ичимдан ҳис этардим: хотиним айрим дўстларимнинг бозор иқтисоди одамларига айланаётганини эслатгани ва, дарҳақиқат, ўзим ҳам бу ҳолни сезганимга зид ўлароқ...\nМисирнинг ўзгармагани, почтачиларнинг ҳурмат-эҳтироми, ресторан хизматчиларининг иззат-ҳурмати — дилимни анча равшан этган эди.\nБалки мана бу ичимликларни олиш фикриям, нима десам экан, руҳимни кўтарган, қандайдир пинҳона хижолатдан халос қиладигандай эди.\nАммо сизга очиғини айтишим керак: тағин ўзга, тоят яширин ва сирли бир нарсаям дилимга, қандайдир... малҳам эдики, у нарса шубҳасиз — почтахонада «олдин мен гаплашаман!» деб шаккоклик қилган қизми-жувоннинг тағин мошина ёнида туриб олиб, бемалолгина кириб ўтиришни сўрагани ва... кириб ўтиргани эди. Ҳа-ҳа, шу эди.\nЎзингиздан қолар гап йўқ: бундоқ пайтда эркак зоти борки, маъносиз мамнун тортади. Кўнглида заррача «қийшиқ фикр» бўлмаса ҳам.\nТилинг бийрон бўла бошлайди ва айтаётган гапларингни «орқада ўтирган киши» ҳам эшитишини истайсан ҳамда... унга қандайдир мослаб давом этасан.\nЛекин каминанинг тилига гап келмас эди.\n— Ҳа, гурунг беринг-э, Болтабой, — дедим. — Халқнинг аҳволи қалай? Бу Озодлик деган эдик, етишдик! Горбачёв бобо бир атом уруши қилолмайдиган ишни қип кетди... Баъзилар: «Озодликни нима қилишни билолмай қолдик», дейишади. Тўғри энди, қафасдаги какликни чиқариб юборинг-чи? Тоғларга эркин учиб кетадими? Йўқ... Қайтиб келади. Шу маънода Навоий бобомизнинг «Олтин қафас ичра қизил гул битса, булбулга тикандек ошён бўлмас эмиш» деган байтлари нисбийдир...\n— Домла, мен бу томонларини тушунмайман-у, халқ бойияпти... Лекин хасис бўп бораяпти! — деди Болтабой. — Бундан ташқари, ишсизлар кўпайиб бораяпти. Биздаям анча бор эди... Мисир ака анави ишларни бошлаб юборди. Тошкентлик битта савдогар йигит бор экан. Қандайдир ассасиянинг бошлиғи! Балки танирсиз? Хуллас, ўша киши билан келишибдилар шекилли, у катта пул берган... Хўш, йўл қурилиши учун. Меҳмонхонани жиҳозлаш учун. Миллий чойхона қуриш учун... Мана шу туфайли денг, анча одамлар ишли бўлиб қолди. Маошиям ҳалигидай!\n— Ҳим, халқ Мисирдан хурсандми?\n— Жуда! Мисир ака ўзгармайди-да... Яхшига — яхши, ёмонга ёмон. Қаттиққўллигиям бор.\n— Ҳа-а, бу яхши. Халқни ўз бошига ташлаб қўйиб бўлмайди.\n— Шу-да: минг қўшчига бир бошчи.\nСирасини айтганда, бу гаплар ҳам маълум ҳақиқатлар эди: ахир, анархиянинг олдини олиш керак-да!\nБиз ўрганмаганмиз бундай эркинликка... Шунинг учун ҳам, назаримда, инсондаги энг табиий, инсоният даражасидаги ожизликлар ҳам, ёвузликлар ҳам юзага балқиб-балқиб чиқа бошлади: ўғирлик, шафқатсизлик, порахўрликнинг қандайдир олий шакллари... Меҳр-оқибатнинг кўплардан кўтарилаётгани...\nБу йўриғда «еркинликка чиққан» дин ҳам ожизлик қилаётгани... Умуман, диний таълимот йўргакдан сингиши керак кўнгилга! Тўғрими?\nБиз эса — суяги атеизм билан қотган одамлар... Ҳа, энди, кўнгилнинг тубида нималардир бор эди.\nМозорнинг туғини олган бир коммунистнинг қўли шол бўлиб қолганини биламан.\nБалки унинг ҳам кўнглида ўша «нимадир»дан бўлган-у ночорликдан...\nЮқоридаги гап-сўзлар билан сизни зериктирмадимми? На илож, биродар? Қаерга борсанг, шу хилдаги гап...\nНима? Йўқ-йўқ, «Орқадаги киши» суҳбатимизга жилла бўлса-да, қўшилмади.\nҚўштегирмондан ўтиб кетдик. Кўприкдан ҳам ўтгач, орқага қарагим келди. Қандайдир хижолат бўлдим. Болтабой «Қудрат акам бу билан келишган», деб ўйлайди, дедимми? Кейин: «Наҳот шофёрдан сўрамаган?» деган хаёлга бориб, унга секин шивирладим:\n— Бу аёлни танийсанми?\nУ йўлдан кўз узмай танглайини тақиллатди. Сигарет тутатдим: «Қизиқ-ку?»\nБу орада Пода деган қишлоққа яқинлашиб бора бошладик. Мен охийри ўгирилиб сўрадим:\n— Синглим, Қўштегирмон қолиб кетди... Қаерга борасиз?\nУ аллақачон шундай савол беришимни кутиб, жа-вобни ҳам Болтабой сингари ҳозирлаб қўйгандай:\n— Сиз қаерга борсангиз, ўша ерга-да, — деса бўладими!\nКарахт тортиб қолдим. Юрак ўлгур гурс-гурс ура кетди. Хаёлда ҳалигидай мавҳум-қизиқ манзаралар...\n«Тавба! — дейман. — Бу қанақаси бўлди!» Болта-бойга кўз қирини ташласам, мийиғида табассум. Уф, уялиб кетдим: буларнинг олдида мен ҳалигидай — покдомон кишиман-да...\n— Бу-а, сиз мени танийсизми? — деб, ярим бурилиб сўрадим.\n— Нега танимас эканман? Сиз — Қудрат ака-да, — деди у қандайдир терслик билан. Сўнгра хотиржам-шаддод бир тарзда давом этди: — Хотинингиз, қизингиз билан келган эдингиз. Биринчи майда кўчага чиқдинглар.. Ҳалиги параддаям бўлдингизлар. Тўғри, одам оз бўлди. Қари-қартанг. Лекин байрам-да. Шаҳар ҳокими сиз билан кўришди. Кейин уйларингга кет-динглар... Кўрган эдим. Танийман сизни.\n— Юртдош сифатидами?\n— Ҳа-да, — деди у кескин. — Лекин шеърларингизни ўқиб тураман. Қўлимга тушганда.\n— Ҳим, маъқулми?\nОжизмиз-да, азизим. Жиндек мақтовга қулмиз... Йўғасам, бу саволнинг нима ҳожати бор эди!\n— Яхши, — деди у. — Ўзимизни ёзасиз. Тоғларимизни... Сизнинг шеърларингиз ҳаммаси тушунарли. Содда.\nУнинг гапи — мен учун катта мукофот эди.\n— Тошкентга қачон қайтасиз? — сўраб қолди у.\n— Ҳим, билмайман, — дедим. Шунда Болтабой гапга аралашди:\n— Домла хоҳласалар, эртага кетадилар. Хоҳламасалар, бир ой ҳам тураверадилар.\nБу гап ҳам менинг шаънимга айтилган ўзига хос мақтов эди. Бироқ мақтовнинг тагида мени... нима десам-а, қизғаниш ҳам йўқ эмасди.\nПоданинг сертош сойидан мошинанинг тарақ-туруқ қилиб ўтишиданоқ Болтабой аёлни ёмон кўраётгани ёки ёмон кўриб қолганини аниқ сездим.\nАммо, мени сўксангиз — сўкинг, бу гапларни хотинимга етказсангиз ҳам — майли, миқ этмай ўтиравердим: Нега? Нимага? Ёлғиз Оллоҳга маълум.\nПодадан кейин ўр бошланади. Ўр, ўр! Тақир тошлоқлардан айланиб ўтади йўл. Ва ниҳоят, тоғ ўркачига чиқиб борадики, ана у ердан мен яшаб турган ўша қишлоқ бир туп қора дарахт каби кўринади.\nҚарасам, Болтабой «Газик»ни суриб, сакратиб ўрлатиб бораяпти. Шунча тикиламан афтига, бир қарамайди!\n— Болтабой, бир минут тўхта, ука, — дедим.\nУ мошинани таққа тўхтатди-да:\n— Домла, сиз ўйламаяпсиз... Сизни ҳамма дурбинда кузатиб туради! — деди. — Бу киши борса, дарров кўришади. Кейин гап-сўз... Мисир аканинг ҳам шаънига яхши бўлмайди...\nХудо ҳаққи, мен бу аёлни қишлоққа — меҳмонхонага боришини тасаввур ҳам қилмагандим: шунчаки, унинг ёнимизда экани завқли эди.\nВа бошқа жиҳатларни ўйлагим ҳам келмасди.\n— Тўғри, тўғри айтасиз, — дедим. Шунда орқадан садо чиқишини кутдим: чиқмади.\nБу ёнбағирлар ҳам мен учун қадрдон, ёшлигимнинг шошқин даврлари кечган манзил эди. Бу адирларда какликдан кичикроқ, аммо гўзалликда ундан сира қолишмайдиган чил деган қушлар кўп бўлар, улардан талайини отган ҳам эдим.\nЁмғир томчиларини нари-берига сураётган ойна чўткасига қараб турдим-турдим-да:\n— Қайтар. Пастга — сойга эндир, — дедим. — Сойга. Бироз ўтирамиз.\nХонимдан яна садо чиқмади. Болтабой эса моши-нани чапдастлик билан буриб олиб, орқага қайтди. Сўнгра бўртиб-бўртиб турган тошлар устидан авайлаб ҳайдаб, ҳайҳотдек сойликка эндира бошлади.\nПода қишлоғида кичрайиб қоладиган сойликни боши — кенгайиб кетган, ҳар қирғоғи бамисоли тоққа айланган ва шимолдаги улуғ қирраларга туташадиган бу макон ҳам менинг суйган манзилларимдан бири эди.\nГап шундаки, сой тубида, сув жиякларида бир қаватли, икки қаватли уй баравари келадиган баҳайбат ҳарсангтошлар думалаб ётади. Табиий, уларнинг кўпи анави тоғсимон қирғоқдан қулаб тушган ва текис жойда туриб қолган. Кўпчилигйнинг ён-веридан арча, тоғолча, аччиқ бодом шохлари чиқиб туради. Тағин, бундай харсанглар тагида камарлар кўпки, уларга бемалол кириб ўтириш, гулхан ёқиш ва ҳатто ётиб қолиш мумкин.\nКамарларга ёмғир-қор тушмайди. Ўт ёқиш учун эса хас-хашак, ўтин-чўп сероб.\n«Газик» сойга тушиб, сувдан ўтди. Нариги бетдаги энг катта қоянинг қошига етдик.\n— Тушамиз... Қаршилик йўқми? — дедим орқага сал бурилиб.\n— Менга барибир, — деди аёл ўша дангаллигида.\n— Яхши, — дедим. Ва беихтиёр, балки табиий тарзда шу фикрга келдим: «Бузуқ аёл... Майли, бироз ўтирайлик. Қайтариб юбораман. Болтабой обориб Қўштегирмонга ташлаб келади. Ўзим ў-ўтираман гулхан ёқиб...»\nМошинадан тушдик. Чироқлар ёритиб турган камарни кўрсатиб, одоб юзасидан:\n— Бориб туринг, — дедим хонимга.\nУ «бориб туриш»ни ўзиям яхши биладигандек индамай ўша томонга йўналди. Биз Болтабой иккимиз нима қилардик? Сўзсиз ўтин жамғаришга тушдик.\nБу ерда бултурдан қолган каврак, қуриган бодомча, тағин аллақандай тиканлар мўл эди. Хаш-паш дегунча хонимнинг олдида ўртача одамнинг кўкраги баравари ўтин-чўп йиғилди. Болтабой унинг устига чиқиб, бироз тепкилагач, пасайиб босилибгина қолди. Ниҳоят, камардан сал берирокда, ёмғир тушмасдан қиялаб ўтаётган ерга ўтин-чўпдан босиб, гугурт чақиб тутдик. Зум ўтмасдан чирсиллаб, тутун чиқариб гулханимиз ловуллай бошлади...\nМен бениҳоя хурсанд эдим: ахир, болалигим давомида минг бир марта қилган ишни тағин такрорлаётган эдим. Ва менга шундай туюлардики, Тошкентда ҳам, анави туман марказида-ю тоғдаги қишлоқда ҳам мана шундай ёввойича гулхан ёқиш етмаган экан.\nБунинг устига, ёнингда — ким бўлишидан қатъи назар, аёл киши бўлса...\nГулханнинг атрофига учта йирик-йирик тошларни думалатиб келдик.\n— Марҳамат! — деб ўтирдим-у, аёлга қарадим. Ва... лол қолдим.\nҚоя бағридан оппоқ, ёниқ бир чеҳра ўта қизиқиш билан қараб турарди!\nРўмолини бошидан тупшрган (иссиқ ўтган бўлса керак), бўйинлари, сочлари ҳам баралла кўринар, бу қиз-жувон... нари борса, ўн саккиз-ўн тўққиз ёшда эди! Биласизми, бунақа юзни учратиш қийин: кўзлари сал қийиқ ҳамда бир-биридан хийла йироқ жойлашган. Мўғилларнинг кўзини эслатади. Аммо яноғи билинмайди, бунинг устига, ияги чувакроқ.\nБу бир ғалати — кўп қонлар томирида қоришиб юрган, нима десам экан, мўъжиза эди.\nҲайрон бўлиб қопман. Мен уни «қиз-жувон» деб атадим, «аёл» деб гумон қилдим, «бузуқ хотин» дедим. Бу бўлса...\nҲа, айтмоқчи, лаблари юпқадан келган ва уларда майин хайрихоҳона, айни чоғда, қизиқиш тўла табассум бор эди.\nТавба, лекин гаплари дангал, овози ўктам. Ҳатто қандайдир қўпол эшитилади...\n— Келинг, ўтиринг, — дедим-у, у ёнбошида бўй чўзиб турган арчани суриб, бу ёққа чиқиши ҳамон бошим айланиб кетгандек бўлди...\nҚоянинг бағри — камар жуда қоронғи жойга, аниқроғи, қора ўрмонга айланди. Қизнинг эгнидаги қора духоба камзул... юпун бир кўйлак тусини олди. Оёкдари ён-верида хас-хашаклар эмас, балки чучмома, бўтакўз ва шулар каби чечаклар очилиб турарди.\nҚиз қандайдир қийналиб ёруғликка чиққандек, шундан лабида табассум ўйнар, табассуми ҳам... ёрқин ва шодон туюлар ва умуман, у ўзлигини йўқотиб...\n... Зумрадга айланган эди!\nЗумраднинг кимлигини биласизми?\n«Икки сандиқ» эртагини эсланг... Балли! Ўша етим қиз. Ўз онаси ўлиб кетиб, ўгай онанинг қўлида қолган... кунларнинг бирида ўрмонда адашиб, сеҳргар кампирнинг ҳужрасига бориб қолган...\nБилар экансиз... Шошманг, ўшанда айтилади-ку: Зумрад юрган йўлларда чечаклар бош эгиб унга салом берарди... Қизиқ-а? Гуллар салом берса...\nЛекин, ишонинг, азизим, мен шу гапларга юз фойиз ишонардим! Шунинг учун гулларнинг менга салом бермаганларини кўриб, ҳайрон қолган, аламим келган пайтлар ҳам кўп бўлган... Яхши эслайман! Ўша эсдаликлардан қолгани, афтидан, шу эдики, гулларни... қанақа бўлмасин, яхши кўрардим!\nАфсуски, йиллар, бу ёқда ҳар хил турмуш таш-вишлари, устига-устак, ёвуз салтанатнинг инқирозидан кейин пайдо бўлган тентирашлар...\n... халкнинг ҳам гангиб қолгани, арбобларнинг тезда йўл тополмасликлари...\nҲа-ҳа, менинг охир-оқибат хизматдан бўшаб, дарвишнамо бўлиб бу томонларга кеп қолишимнинг буюк боислари ўша-ўша чечакларга меҳрни ҳам ўтмаслаштириб қўйган-юборган эди.\nБугун — кечки пайтдагина мен табиатни фавқулодда ўткир ҳис эта бошлагандим, холос!\nЭнди бўлса, мен учун энг суюмли, балки менинг шеъриятга ҳавас қўйишимга, табиатни-ю ҳаётни борича — барча товланишлари билан яхши кўришимга ва тасвирлашимга сабаб бўлган азиз эртагим (ертакларимдан бири) ҳам жонланди. Ва бир неча дақиқага бўлсада, мени...\n...ёш болага айлантирди. Йўғ-э, ўсмирга! Нималар деяпман? Зумрад ўн икки-ўн уч яшар бўлади. Демак, менинг тоғ-тошлар кезиб юришим ҳам ўша даврга тўғри келади: ҳа-ҳа, қоронғи ўрмонларни яхши кўришим, бойқуш сайрашларига ишқибозлигим, ой...\nХуллас, қиз келиб, менга яқин тошга сал қийшайиб ўтирди. Оёғида эски шиппак, лекин пайпоғи оппоқ. Лозими атласдан экан. Қулоғида сирға-пирға деган нарса йўқ.\nБолтабой ҳам бу ёндаги тошга ўтириб, қўлларини ўтга тоблади-да:\n— Домла, нима қилай? Анавини опкелайми? — деди.\nМен ҳамон паришон эдим.\n— Э, опкелинг! Опкемайсизми? — дедим.\nУ туриб кетди.\n— Нимага мундай тикилиб қолдингиз? — сўради қиз қуруққина қилиб.\n— Сизни бир кишига ўхшатдим, — дедим.\n— Э, ўзим Зумрад-ку? — деди у.\nМен... оғзимни очиб қолдим. Негадир Увайсийнинг «Анор» шеъри эсимга тушди: «Бу на гумбаздир, эшига-туйнугидан йўқ нишон...» Нега бу байт хаёлимга келди? Тушунсам, ўлай... Аммо оғзим очилиб қолганини тушунса бўлади.\nНима қилишимни билмай: «Э, худо, — дедим кейин. — Бу қандай сир-синоат? Ёки фавқулодда исмлар бир-бирига мос келдими? Ҳа, ҳа. Бошқача бўлиши мумкин эмас!» деб ўзимга уқтиргач, сал-пал ҳушимга келдим.\n— Сиз «Икки сандиқ» эртагини ўқиганмисиз? — деб сўрадим.\n— «Икки сандиқ»? «Зумрад билан Қиммат» эмасми? — деди у. Ва менинг шошиб бош ирғаганимни кўриб, давомини айтди: — Мактабда ўқигандим. Қимматни аждаҳо ютиб қўяди...\nШунда у бирдан бошини ўгириб кулди.\n— Ўша Зумрадга ўхшатдингизми мени?\n— Яхши қизга ўхшатган экансиз, — деди у. Сўнг «хирмон»дан бир даста тикан олиб, гулханга ташлади. Ва хўрсинибгина қўйди-да, шишаларни кўтариб келаётган Болтабойга қаради.\nБолтабой битта пиёла ҳам олиб келган экан. Шампанни олдим-у, Зумраддан сўрадим:\nУ елкасини қисди. Мен дарҳол шишани очиб пиёлани тўлатиб, узатдим.\n— Пиёламиз битта... Мен коняк ичаман.\nУ пиёлани олиб, кўпиги пасайгунча тикилиб турди-да, сўнг қандайдир ийманиб-кулимсираб:\n— Хўп. Омон бўлинглар, — деб ютди-қўйди.\n«Ҳа, ичиб ўрганган, — деб ўйладим. — Ёшиям... Демак, мактабни битирган... — Эрга теккан ёки бола туққан-туғмаганини тусмоллаш учун юзига тикилиб қарадим: лоф бўлсаям, нақ олма... — Қизиқ, мени таниса, нега почтахонада унақа қилди?»\nКонякдан қуйиб ўзим ҳам ичдим. Сўз айтмадим. Афтидан, Зумрадга: «Сизнинг соғлигингиз учун!» дейишга истиҳола қилдим: ахир, у жуда ёш-да!\nБолтабой мошинага ишора қилиб, ичмади.\nАна шунда камина катта бир хатога йўл қўйганини англади. Яъники, тўғри айтасиз, газак олмаган эканман: умуман, газак харид қилиш хаёлга ҳам келмаган эди.\nСиз ҳозир: «Бу Болта шопирни газакка юборади.\nМақсади париваш билан ёлғиз қолиш...» деб ўйладингиз. Рост! Лекин сиз ўйлаган маънода эмас: газак ҳақиқатан ҳам керак! Иккинчидан, бу эртакдан чиққан ғалати қиз билан...\n... ҳайҳотдек дарада — сой бўйида, чўнг харсанг тагида, гулхан атрофида, сим-сим ёмғир остида ўтириш — ёш ўспирин бўлиб ўтириш мен учун...\nҳаётнинг ажабтур ўзгариб кетганидан куйиб ва совуб, «Бирон нарса топарманми?» деб тоғлар қаърига йўл олган кимсанинг бемалол гурунг қилиб ўтириши...\n... ахир, менга, дардимга жилла бўлса-да, даво эди-да!\nҲа, энди, кўнгилнинг қайсидир бурчагида бошқа ният ҳам туғилгандир?\nҲарқалай, Зумрадга «аёл киши» деб қараш — менинг учун ўнинчи даражали гап эди.\n— Шаҳарга тушгунча ресторан бекилади. Уйингизга бориш ноқулай, — деди Болтабой. — Қишлоққа бориб келгунча, соат... тўрт бўлади, домла.\nМен соатга қараб нималарнидир чамалаган бўлдим. Шунда Зумраддан «садо» чиқди-ку:\n— Мен аёл бошим билан шу кишини деб келиб ўтирибман. Сиз йигитсиз-ку!\nО, аёлнинг таънаси!\nБолтабой ирғиб туриб кетди. Мошина қошига етганда, қайрилиб сўради:\n— Қоровулдан олайми, ё меҳмонхонада борми?\n— Хонамда, хонамда бор, — дедим. — Эшикдан кирган жойингизда бир қўлтиқ равоч бор. Стол тагида — кастрюлда қовурдоқ, тортмада нон.\nБолтабой мошинани вангиллатиб сойдан ўтказиб кетди. Ҳадемай чироқлари ҳам кўздан пана бўлди.\nАтай ўша ёққа қараб ўтирибман. Зумрадга қарашга юрак йўқ. Ҳа-ҳа, энди у билан ўтириш менга қандайдир қўрқинчли бўлиб қолди.\nШунда шамол эсдими, ёмғир қиялаб устимизга қуйиб ўтди. Мен негадир чопонни ечиб, қизнинг эгнига ташлаб қўйишни ўйладим. Аммо бунга ҳам журъат йўқ: бу-ку — арзимас дилдорлик. Аммо шу асно нимадир ваъда этадигандек бўлдим шекилли. Гулханга чўп-хашак босиб, яна ловуллатдим-да, яна Зумрадга кўзим тушиб, ўлай агар, яна бошим айланиб кетгундек бўлди.\nГап шундаки, азизим, мен мана шу баҳайбат сойнинг, аниқроғи, даранинг ҳар иккала қирғоғидаги арчалар ичида милтиқни ўнглаб, гангиб юрган чоғларимда кўпинча шундай туюлардики...\n... Зумрад арчалар орасидан чиқиб келади! Мен унга нимадир яхшилик қиламан!\nЧўнг қоялар устида дам олиб, сукутга толиб ўтирган чоғларимда ҳам туйқус-туйқус шундай туюларди. Ва мен атрофга аланглаб қолардим.\n— Сиз неча ёшга кирдингиз? — шу савол тилимдан чиқди.\n— Ўн саккизга, — деди у хотиржамлик билан.\n— Ҳим, турмушга чиққанмисиз? — Ҳа..\n— Бола қайдан бўлади! Бор-йўғи олти ой яшаб қочиб келдим. Отамнинг уйига...\n— Иш йўқ. Ҳозир иш топиш қийин. Лекин... яқинда боғчага ўтаман...\n«Фаррош бўлиб...» кўнглимдан кечди ва хафа бўлиб кетдим: ўзим кал, кўнглим нозик дегандай, унга ачиндим-да... У эса хотиржам!\n— Хўш, нима иш билан шуғулланасиз? — деб сўрадим. Ҳалиям кўнглимда уни «ҳалигидай...» деб ўйлаш бормиди.\n— Уйда иш кўп, — деди у ва оёкдарини сал узатиб, ёнбошидаги тошга тирсаклаб олди.\nУнинг гавдаси кичик, оёқлари бўлиқ, ўзи бақувват ва миқти эди.\n— Ичасизми? — деб сўрадим.\n— Сўраб нима қиласиз. Бўлар иш бўлди, — деди у. Ва баҳайбат харсангга қараб алланечук кулимсиради.\nПешонамдан тер чиқиб кетди, шампандан қуйиб тутдим. У тағин ютди-қўйди. Ўзим конякдан отдим. Сигарет тутатдим. Шу тариқа ҳалиги уят-андиша пардаси юздан туша бошлади. Ҳа, лабда табассум, кўзлар биё-биё...\n— Почтага кирганимда мени танибмидингиз?\nУ бирдан сергак тортди.\n— Йўқ-йўқ, — деди. — Эгнингизда чопон... Танимадим. Кейин уялдим. Кейин нима бўлса бўлар деб мошина ёнига чиқиб турдим. Онам билан гаплашгандим. У киши опамни кўргани қўшни раёнга кетиб эдилар...\n— Ҳим, тушундим... Бу тоғларимизни севасизми?\n— Вей, албатта! — деди у гапимга ҳайрон қолгандай. — Отам чўпонлик қилганда, мен қўзи-улоқ боққанман... Кейин бари молимизни сел олди. Отам касал бўлиб қолди. Ўнгланмади. Марказга тушиб кетдик... — У тошга ўмровини тираб сой томонга боқди. — Шундай тунларда бемалол юрардим... Ҳозир уйда свет ўчса, шабкўрга ўхшаб қолади одам. Ёмғир ҳам яхши: одамни ўстиради... Арчанинт ҳиди келаяпти!\nСезмадим. Лекин: «Сиз ҳам шоир экансиз!» дейишимга оз қолди. Қизиқ-да: тун, арча, ёмғир тўғрисида шундай жўнгина қилиб гапиргандики, шу жўнлиги билан мени ларзага солганди.\nАхир, биродар, мен ҳам севардим-да: тунни ҳам, ойни ҳам, ёмғир, қоялар, арча...\nСезаяпсизми, унинг табиатга қараши менинг қарашларимга мос келаётир!\nМен — дорилфунунни битирган, ҳаёт тажрибасига эга, оилали-фарзандди, тағин мавжуд турмушнинг пасту баландига баҳоли қурат ақли етадиган одамнинг...\n...табиатга муносабати бу қиз-жувон — Зумрадникидан деярли фарқ қилмас эди.\n— Сиз, синглим, бу турмушдаги, мана, кўриб турган ўзгаришларга қандай қарайсиз?\nБу саволимдан кулманг, ҳайрон ҳам бўлманг: ахир, ўқувчилар билан учрашувларда ўн-ўн бир яшар бо-лалар ҳам шу маънода савол беришади.\nАна шу кўникма туфайлими ёки Зумраднинг бу масалаларга ҳам муносабатини билиш менга қизиқ туюлдими, балки унинг бу йўриғидаги қаноатларини ҳам ўзимникига мос тушишини истадимми — шу саволни бердим.\n— Э, мени қизиқтирмайди, — деди у чарслик билан. — Пошшолар кеп кетаверар экан. Сиёсатчи деганларингиз ҳам... Райкомлар ҳам! Бари... — Кейин менга боқиб, майингина кулимсиради. — Мен газета ўқимайман. Телевизордаям... кино бўлса кўраман. «Ҳайвонот оламида», «Оламга саёҳат».\n— Яхши, жуда яхши, — дедим.\nЗумрад энди оёқларини бемалол узатиб, ёнбошлаган эди, мен:\n— Чопонни тўшай, чопонни, — дедим.\n— Ўзингиз шамоллаб қоласиз, — деб қўйди у.\n— Ҳа. Тўғри.\n— Биласизми, нимага эргашдим сизга? — деб қолса бўладими шунда.\n— Билсам, ҳар нарса бўлай!.. — дедим-у, бошни кўтаролмадим.\n— Бола-чақангизни Тошкентга юбориб, бир ўзингиз тоққа кетганингизни эшитган эдим. Буни кўплар билади... Ҳар ким ҳар хил гапиради. Бунинг устига, нуқул хафа кўриндингиз. Сизни кўплар кузатди...\n— Тушунарли, — дедим. Ва, тасаввур этингки, бунинг менга қизиқиб, ҳатто эргашиб чиқиши ҳам менга анави... дейлик, Мисирнинг меҳр-оқибати, почтачи-ю ресторан хизматчиларининг дилдорликларига ўхшаб кетди.\nАммо, табиий, бунинг қизиқиши — истисно эди!\nБу, табиийки, менга яхшилик ниятида эмас, ўзининг қизиқишини қондириш учун чиққанди: энди, бу ҳолга унинг қандайдир зерикиши ва ана шу ҳисни ҳам бир миқдор қондиришга эҳтиёжи сабаб бўлгандир...\nМен тағин бир нарсани аниқ туя бошлаган эдим: ҳозир ўртамизда нимадир бўлиши керак.\nШу мени ҳаяжонга сола бошлаган ва ўша қандайдир иш содир бўлгандан кейин «нима бўлажаги» қизиқтирар эди.\nТағин биттадан ичдик. Шунда йиғилган ўтин-чўп камайиб қолди. Ёмғир эса кучайди: демак, тезроқ ўтин жамғармасам, бориям нам тортиб қолади.\nЧопонни ечиб ташлаб, сапчиб ўрнимдан турдим-да, атрофда қолган тикан, каврак ва бодомчаларни юла кетдим.\nЗумрад эса туриб, тошга ўтириб олди: кўзларида шундай қизиқиш ва ёрқин кулги бор эдики, мени томоша қилар, ҳамда, нима десам экан, бу ишларни...\n...гўё фақат унинг учун қилаётгандек туюлардим шекилли!\nБу ҳолатни аниқ сезганимдан кейин тикан юлишга бот киришиб кетдим ва ҳадемай толиқиб қолдим: мен Болтабой эмасдим... Лекин юлаяпман! Шу, баъзи бодомчаларни қисимлаб тортсам, лаънати жилла суғурилмайди денг, қўлим сирғалиб чиқиб кетади. Кафтимга қарасам: қон...\nШунда фаҳмлаб қолдимки, унинг — ўн саккиз яшар жувоннинг олдида ўзимни ёш, бақувват кўрсатмоқчи бўлаётган эканман!\nОқибат талайгина ўтин жамғариб ва Болтабойдек тепкилаб, қўлни ҳам чўнг қоя ёриғидан сизаётган сувга чайиб олгач, жойимга ўтирдим. Чопонни эгнимга ёпдим.\nЗумрад эса, бериги тош ёнига ўтириб ёнбошлади-да, оёқларини биқинимдан орқага узатиб юборди.\nУнинг бутун вужуди-борлиғи қаршимда эди: мана мен, деб ётарди...\nТағин битта отганимдан кейин кўнглим бузилди: «Э, худо, — дедим. — Бутун болалигим давомида шундай бир қизни... шундай тоғлар орасида, арчазорлар бағрида кўришни орзу қилдим! Мана бугун у баайни қоя бағридан чиқиб келди. Лекин...\nБу ёш, тажрибасиз...\nМен эсам, даққиюнусдан қолган... Яъни, ҳар қандай ишнинг оқибатига ақлим етадиган кишиман: агар янада очиқроқ айтсам, мундай:\nДейлик,мен ҳозир унга қўл узатсам, шубҳасиз, қўлимни ушлайди. Кейин...\nУндан кейин бунинг менга қизиғи қоладими? Майли, бир неча минут ёки соатга бўлса-да?\nМенинг асл мақсадим нима?\nСал-пал тирилиш... руҳни тиклаш, маънолироқ яшай бошлаш ва ижодга қайтиш-ку?\nМана келдим: руҳимда озми-кўпми ўзгаришлар бўла бошлади. Яъни, кимларнидир дафъатан ёқтирмай қолган бўлсам, кимларнидир ёқтира бошладим. Ва яна муҳими...\n«Энди нима бўлади? Ҳаёт қандай йўлдан кетади?\nЭртанги кун қандай бўлади?» деган инжиқ саволлардан халос бўла бошладим». Мисирнинг одамларни иш-латиши ва ўзининг ҳам тинмаслиги, боз устига, «парво қилманг, ҳаёт яхши бўлиб кетади», деган гаплари ҳам менга таъсир этган эди.\nЭнди бўлса, ёшлигим билан бетма-бет ўтирардим: ҳа, қаршимда Зумрад...\n...менинг орзуларим, ҳаяжонли хаёлларимнинг бугунги кундаги рўёби эди.\nМен ҳам кўнглимнинг аллақаерида ёшгина ўспирин эдим! Аммо моҳиятим, умрим, борлиғим билан ўзга, ёши ўтинқираётган кимса эдим...\nДемак, шундай бўлиб қолишим керак. Ва бу учрашувни Аллоҳнинг неъматидек қабул қилмоғим даркор. Ҳамда буни бузмаслигим-булғамаслигим шарт, деган фикрга келдим: ана шунда қалбимнинг алла-қаеридаги ёшлик — табиатга ва унинг турфа кўриниш-товланишларига меҳрим янгиланганича қолса керак.\nЗумраднинг менга, ўзи билмай ҳадя этаётган завқи бугунги капалагу булбуллару жиблажибонларнинг берган завқидан кам эмас, ортиқ бўлса ортиқдир!\nМенинг уларга бўлган меҳрим қандайдир даражада тирилгани каби унутилган, балки унутилаёзган болалигим ҳам тирилиб қолди, ахир...\nШундан бўлса керак-да: ёмғир ҳам, тун ҳам бошқача кўрина бошлади: хусусан, Зумрад ушбулар ҳақида ўйчан сўзлагандан кейин...\n— Сиз яхши кўриб уйланганмисиз? — ўтдан кўз узмасдан сўради у.\n— Ҳа, албатта, — дедим.\n— Мен эримга кўнгилсиз эдим, — деди у. Ва қандайдир чалқанча бўлиб уф тортди. — Майли.\n— Нима «майли»?\n— Барибир яшаш яхши, — деди у ва бошини орқага солиб, энди тоғдек юксалиб турган қояга боқди. — Кичкиналигимдаям шу харсангни туриши шу эди... Ана тоғларнинг ҳам туриши ўша-ўша! Ҳеч нарса ўзгармаган. Осмон ҳам. Булутлар, ёмғир... Ҳе, нимасини ўйлайман... — У ҳамон менга қарамай давом этди: — Сизларни... катталарни турмуш, ундаги тўполонлар хафа қилади. Отам ҳам нуқул: «Энди нима бўлади?» деб ўйлайди... Шундай пайтда мен шоир Ғафур Ғуломнинг мактабда ёд олган бир шеърини эслайман:\nУмримиз боқийдир, умримиз боқий...\nАжабо, биродарим, мен ҳам ушбу сатрларни бир неча бор такрорлаган, лекин тасалли топмаган эдим: ахир, биз фалакдаги ҳалиги азон учиб кетаётган «қора туйнук» нималигини ҳам, Ер куррасидаги экологик ҳолатнинг ҳам бузилиб кетганини биламиз. Ва шу ҳам руҳимизга таъсир этиб, ошимизга заҳар қўшиб туради-да!\nБу жувон эса бу нарсаларни ўйламайди: у борига — кўриб турганига инонади, вассалом.\n— Қудрат ака, сиз тарихни яхши биласиз, шоирсиз, — деб қолди кейин. — Мана шу сотсиализмга ўхшаган тузум ўтганми олдин?\n— Мактабда айтишмаганми? — дедим.\n— Айтишган-э, — деди у қандайдир силтаб. — Лекин баъзи одамларнинг гапини эшитсанг, илгари ўтган золим тузумлардан фарқи йўқ эмиш-ку?\n— Ҳа-ҳа, — дедим беихтиёр ҳаяжонланиб. — Золимликка қурилган тузумларнинг ҳаммаси бир-бирига ўхшаш бўлади...\n— Шу экан-да, — дея шампанга қараганини сездим ва яна пиёлага қуйиб, унга узатдим. У идишни олиб: — Бунисиям ўтипти. Шунгаям ғам тортишми! — деди-да, бу пиёлани ҳам бўшатди. Кейин кулди. — Шундай эмасми? Одамларнинг қўлидан нима келади? Тағин битта тузум бўлади-да: яхшими, ёмонми... — Сўнгра яна кўксини тошга бериб, сойга — қоронғуликка боқди. — Лекин бу ерлар қолади. Шу сой ҳам, сув ҳам, мана бу гулхан... Кечирасиз, сизнинг шеърларингиз ҳам...\nМен карахт эдим: гўё бу ёшгина қиз мени овутмоқда, менга мангу ҳақиқатлардан дарс бермоқда эди: ажабо, бу гаплариям нақадар жўн!\nИшонасизми-йўқми, энди у мен учун қизлигини-аёллигини йўқотган, аниқроғи, унга нисбатан дилнинг пинҳон гўшаларида бош кўтариб турган ҳалигидай ҳислар ҳам ғойиб бўлган эди.\nБиласизми, бу ҳолатни нимага ўхшатиш мумкин?\nДейлик, аёлингиз билан ҳам ҳалигидай муносабат устида рўзғорнинг ҳал бўлмаган бир ташвиши ҳақида баҳс чиқиб қолгандаги ҳолатга ўхшатиш мумкин...\n— Қудрат ака.\n— Мошина келса, мени Қўштегирмонга обориб қўясизларми?\n— О, албатта! — дедим.\n— Раҳмат... Мен жуда маза қилдим, — давом этди у. — Худо урсин агар, сизни... шунақа бўлсалар керак, деб ўйлаб эдим. Рост чиқди.\nМен фикрини тушунган эдим. Конякдан яна отдим-да, дадилланиб:\n— Яхши тушунмадим, — дедим.\nУ башарамга боқиб турди-да, бу ёмғирли тунни тўлдириб кулиб юборди.\nТасаввур этинг, мен ҳам унга қўшилиб кула бошладим. Табиий, қандайдир айбимними-гуноҳимни яшириб кулар эдим. У бўлса... балки у ҳам ўшандай айбиними-гуноҳиними бекитиб кулар эди.\n... Болтабой келгач, яна бироз ўтирдик. Сўнгра Зумрадни Қўштегирмонга оптушиб қўйдик.\n— Ёзиб туринг. Ёзмай қўйдингиз, — деди.\n— Албатта ёзаман! — дедим.\nАммо ҳали нимани қандай ёзишни билмас эдим.\nБилмас эдим-у, тезроқ тоққа-қишлоққа кетгим келар, поли остида каламушлар гудур-гудур этиб чопадиган ҳужрамга киришни, курсига ўтириб, деразани очиш ва чироғим ёнгани туфайли... сойнинг у бетларидан ҳура бошлаган итлар томонга тикилишни истар эдим!\n... Тонг ёришавериб, қишлоққа етдик!\nМеҳмонхона олдида Мисир айланиб, афтидан, хавотирланиб турган экан.\n— Хўш кўрдик-э! — деб бақирди.\n— Хўшвақт бўлинг, — дедим.\n— Булбул роса сайраяпти-да! — Ҳа..\n— Ҳиди келяпти. Отибсиз-да? — Ҳа..\n— Дам оласизми, ё шу ерда беш-ўн минут ўтирамизми? Булутлар ҳам тарқаб кетди.\nБолтабой меҳмонхонадан Мисирга курси чиқарди. Гужумча остига қўйди. Ўтирдик.\nМен ҳолдан тойган эдим: уйқусизлик, йўл азоби... Лекин руҳим тетик, кайфият юксак, тағин бир кунлар ухламасам ва йўл боссам мумкиндек эди.\nЭнди хулоса қилайми?\nХулоса шулки, азизим, дунё ўтар экан! Тузумлар ўтар экан! Шайхзода домла айтганларидек, эл-улус қолар экан. Анави содда қиз-жувон айтганидек — табиат, тун, тоғлар, ўрмонлар, борлиқ қолар экан!\nБиз ҳар қанча мавҳум-мунгли хаёлларга чўмиб, руҳий тушкунликларга тушмайлик, яшашга маҳкум эканмиз ва борлиқни севиб яшашимиз лозим экан!\nЭртага нима бўлади? Аҳволимиз қандай кечади?\nБу саволлар ўз-ўзидан ечилаверар экан. Чунки инсон минг-минг йиллардан бери яшаб ва сон-саноқсиз салтанатларнинг инқирозини кўриб, демак...\nЎшанда ҳам кўп ғамлар чекиб, кўп саволларга жавоб бера олмасдан ва Мисир айтганидек, «бир терининг ичида неча бор озиб, неча бор семириб» келаётган экан, демак, эртамас-бурускун яна янги ва мислсиз бир салтанатда яшаши аниқ: инсоннинг табиати ўзи шуни тақозо этади.\nВа унинг табиати яшашдан завқланишни ҳам, руҳий тушкунлик яхшиликка олиб бормаслигини ҳам, жуда нари борса — менга ўхшаш кишиларнинг ҳаётдан бир муддат совиб...\n... қандайдир тўхтамга етиб келишини ҳам тақозо этар экан.\nУ тўхтам нималигини айтдим шекилли?\n"http://www.kutubxona.com/wiki/index.php?title=Shukur_Xolmirzayev._Quyosh-ku_falakda_kezib_yuribdi_(hikoya)_/_Kiril&oldid=13901" dan olindi


Бишкекдаги базавий станциядаги нурланиш керагидан икки марта паст - 0\nБишкекдаги базавий станциядаги нурланиш керагидан икки марта паст\nIyul 18, 2020 Iyul 18, 2020\n17 июл куни Бишкекдаги «Тунгуч» кичик туманида уяли алоқа анжомларининг нурланиш даражасини ўлчаш ишлари ўтказилди.\nБу ҳақда Алоқа ва ахборот технологиялари Давлат қўмитаси матбуот хизмати хабар қилади.\nТадбир уяли алоқа анжомларининг, шу жумладан, 5G технологиясининг соғлиққа зарари ҳақида ёлғон хабар тарқалгани муносабати билан ўтказилди.\nАлоқа ва ахборот технологиялари Давлат қўмитасидан хабар беришларича, Қирғизистонда 5G технологияси жорий этилмаган, объектларни бузиш уринишлари эса бутун бир туманлар ва аҳоли пунктларида алоқа ўчирилишига сабаб бўлиши мумкин. Шу билан қайд этилишича, уяли алоқа анжомлари, хусусан, 5G технологияси бўйича ишлаганда соғлиққа зарар тўғрисида ҳеч қандай лаборатия тадқиқотлари билан исботланган маълумотлар йўқ.\n«Алоқа объектини қуриш – қиммат ва техник мураккаб жараён. Базавий станцияни ўрнатишда, масалан, рухсат этувчи ҳужжатлар пакетини тўплаш талаб этилади. Бундан ташқари, базавий станцияларни қуриш бўйича телеком-операторларнинг барча жараёнлари – пойдевор қуйишдан тортиб станцияни эфирга тушришгача – тегишли давлат органлари назорат қилади. Айни пайтда Қирғизистонда алоқа станцияларига норматив талаблар дунёдаги энг қаттиғи ҳисобланади», – хабар беради Давлат алоқа қўмитаси.\nҚайд этилишича, базавий станциялардан бошқа ускунлар – радио, телевидения, Wi-Fi , микротўлқинли печ тарқатадигани каби нур таралади.\nСанитар-эпидемиологик давлат Марказининг Санитар шифокори Жанибек Арзикулов «Тунгуч» микротуманида жойлашган базавий станциянинг нурланиш даражаси ўлчовини ўтказди.\n«Ўлчовчи асбобнинг кўрсатишича, аслида 10 мкВт/кв. см бўлиши керак бўлган базавий станциядаги нурланиш даражаси 4,8 мкВт/кв. см гачани кўрсатди, яъни у мақбул нормадан икки баробар паст бўлиб, ҚРнинг барча санитар талабларига мувофиқ келади. Атрофдагиларга зарарли таъсири йўқ», – деди шифокор.\nТожливирус пандемияси саҳнида ижтимоий тармоқларда “бутунжаҳон фитнаси” ва “5G антеннаси орқали тожливирус юқиши” ҳақидаги хабарлар пайдо бўлмоқда.\nCOVID-19: «Қийма» лойиҳаси, Жамият, Коронавирус, Технология\nБобожон Ғафуров тумани раҳбари: Қирғизистон билан чегара участкасида назорат кучайтирилди\nҚирғизистон Жээнбековга импичмент учун петиция қўйилган сайтга тўсиқ қўйди\nҚирғизистонга яқинда С-300 зенит-ракета мажмуаси ва учувчисиз ҳаво воситаларини...


Собиқ британ элчиси Гулнора Каримованинг ўзига қарши даъволарини рад этди - BBC Uzbek - O'zbekiston\nСобиқ британ элчиси Гулнора Каримованинг ўзига қарши даъволарини рад этди Сўнгги янгиланиш 11 март 2013 - 14:55 GMT\nКрейг Мюррей элчилигида Ўзбекистондаги коррупция ва Гулнора Каримованинг роли ҳақида Лондонга ҳисоботлар ёзганини айтади\nЎзбекистон Президентининг тўнғич қизи Гулнора Каримова 1 март куни Швейцариядаги уйига тўсатдан ташриф буюрган бир гуруҳ фаолларнинг ҳаракатларини ўзини ёмонотлиқ қилиш уринишларининг бир қисми, деб таърифлаган.\nИнтернетдаги блогида Каримова хоним, ўз таъбирича, "уйига бостириб борган" Мўътабар Тожибоева ҳамда бошқа "ўзини ҳуқуқ фаоли деб атайдиган кимсалар" устидан полицияга арз қилишга мажбур бўлганликларини айтган.\n1 март куни Гулнора Каримованинг бир неча миллион долларлик деб ишониладиган Женевадаги уйига борган фаоллар унинг дабдабали ҳаёт тарзи ва Ўзбекистондаги аянчли аҳволга эътибор қаратмоқчи бўлишган.\n"Каримова хонимнинг менга ҳужумидан сўнг унинг Швейцариядаги ҳашаматли уйидан янада кўпроқ ўзбеклар хабар топишади"\nЎтган ҳафта Швейцариянинг "Билан" журналида эълон қилинган суҳбатнинг тўлиқ варианти экани айтилган блогида Каримова хоним ўзининг Женевадаги уйига ташриф буюрган фаоллар орасида бўлган Британиянинг Ўзбекистондаги собиқ элчиси Крейг Мюррейга қарши қатор айбловларни илгари суради.\nУнинг айтишича, британ элчиси МТСнинг қочувдаги директори Бекзод Аҳмедов билан таниш бўлган ва Аҳмедовга покистонлик ишбилармонларни таништириш орқали пул ишлаб қолишга уринган.\nБи-би-си жаноб Мюррей билан боғланиб, Гулнора Каримова илгари сурган айбловларга муносабатини сўраган.\nКрейг Мюррей: Йўқ, мен Беҳзод Аҳмедов билан ҳеч қачон, ҳеч қаерда учрашмаганман.\nБи-би-си: Гулнора Каримованинг даъво қилишича, сиз Беҳзод Аҳмедовни хорижлик, жумладан, покистонлик бизнесменларга таништириб, улар имзолаган контрактлардан пул ишламоқчи бўлган экансиз?\nКрейг Мюррей: (кулади). Ишонинг, ундай эмас. Агар шундай бўлганида ҳозиргача бу ҳақда ёзган бўлишарди. Мен Ўзбекистонни тарк этганимга қарийб ўн йил бўлди. Мен Тошкентдалигимда ҳеч қандай покистонлик бизнесменлар билан ҳам, жаноб Аҳмедов билан ҳам учрашмаганман.\nБи-би-си: Ундай бўлса, нима учун Каримова хоним бу каби иддаоларни қилаяпти, деб ўйлайсиз?\nКрейг Мюррей: Менимча, Гулнора чорасиз аҳволда қолган. Чунки одамлар унинг ноқонуний бизнеслари ва ўзбек халқидан тортиб олган бойликларининг миқдори ҳақида тобора кўпроқ маълумотга эга бўлишаяпти. Мен унинг даъволарини бошқача изоҳлай олмайман. Бу каби аҳмоқона ёлғонларни фақат чорасиз одамгина гапиради. Мен тахмин қиламанки, Гулнора Каримова бизнинг Женевадаги ҳашаматли уйига бориб, унинг қимматбаҳо уйи борлиги ҳақидаги фактга жамоатчилик эътиборини қаратишга уринганимиздан норози.\nБи-би-си: Каримова хонимнинг ўзи бу ташрифингиз ҳақида жуда батафсил ҳикоя қилган ва сиз билан борган Мўътабар Тожибоева ҳамда бошқа фаолларни жиддий иши ва машғулоти бўлмаган, фақат олган пулларини оқлашга тайёр "дастак гуруҳи" деб таърифлаган. Бунга нима дейсиз?\nКрейг Мюррей: Мен ҳеч кимдан бир тийин олмаганман. Каримова хонимнинг гаплари нафақат куракда турмайдиган, балки ақлга тўғри келмайдиган гаплар. Чунки унинг биронта гапи тўғри эмас. Мен бутун умр иш билан банд бўлганман. Аммо албатта, бу ҳақда Гулнора Каримовага ҳисобот беришим керак, деб ўйламайман.\nБи-би-си: Нима учун Каримова хоним, узоқ жимликдан сўнг айнан ҳозир МТС борасидаги сукутини бузди, деб ўйлайсиз?\nКрейг Мюррей: Сўнгги пайтларда телеком можароси билан боғлиқ жуда кўп нарсалар юзага чиқди. Швеция телеком ширкатининг раҳбари истеъфо беришга мажбур бўлди. Каримованинг ноқонуний фаолияти ҳақида янада кўпроқ маълумотлар ошкор бўлаяпти. У эса бу фактларга қарши туриш учун тарғибот мақсадларига катта куч сарфлаяпти, аммо фойда бўлмаяпти. Каримова хонимнинг менга ҳужум қилгани унинг Швейцариядаги ҳашаматли уйидан янада кўпроқ ўзбеклар бохабар бўлишига олиб келади, холос.\nБи-би-си: Аммо Гулнора Каримова бу гапларнинг ҳаммаси асоссиз даъволар экани, ҳеч қандай факт йўқлигини урғуламоқда...\nКрейг Мюррей: Биласизми, бу нарсалар бундан 10 йил олдин ҳам ҳаммага маълум эди. Хорижий ширкатлар фақат Гулнора Каримованинг рухсати билан Ўзбекистонда фаолият олиб боришган. Телеком соҳасида ёки олтин қазиб чиқариш бўйича лицензияга эга бўлишнинг ягона йўли Гулнора ёки унинг одамларига чиқиш эди. Ўтган 10 йилда унинг бизнесга аралашуви ва Ўзбекистондаги вазият фақат ёмон томонга ўзгарди, холос.\nБи-би-си: Сизнинг ўзингиз элчилик тажрибангизда шунга ўхшаш бирон аниқ ҳолатга дуч келганмисиз?\nКрейг Мюррей: Бўлмасам-чи!. Бир неча ширкатлар Гулнора Каримова томонидан тортиб олинганига гувоҳ бўлганман. Улардан биттаси, шубҳасиз, Oxus Gold эди. Мен Британия элчиси сифатида Ўзбекистондаги коррупция ва Гулноранинг бизнесдаги роли ҳақида Лондонга жуда кўп ҳисоботлар йўллаганман.\nГулнора Каримова: Беҳзод Аҳмедов бизнинг танишлигимиздан фойдаланган08.03.13


Анжир қандай касалликларни даволайди? - EFFECT.UZ\nАнжир қандай касалликларни даволайди?\n. 19:40 | 10.10.2020\nДиетолог Феруза Ахмедова анжирнинг фойдали хусусиятлари ҳақида маълум қилди.\n“Анжир меваси жуда кўп касалликларда фойдали. Масалан, балғам кўчириш учун унинг мевасини хом ҳолатда истеъмол қилиш керак. Йўтални даволашда эса мевасини 15 дақиқа сутга қайнатиб, ичиш керак.\nУндан ташқари, анжир пешоб ҳайдаш, иситмани тушириш хусусиятига ҳам эга. Кальцийга бойлиги сабаб бўғим оғриқларида 2 ой давомида кечқурун ётишдан олдин битта мевасини есангиз, зарарланган тўқималарни тиклашга ёрдам беради.\nТаркибидаги темир моддаси олмадагидан ҳам кўпроқ ва бу камқонликда самарали даво чорасидир”, – дейди Ахмедова.\nСурхондарёлик «Х» қўлга олинди\nФарзандини ахлатини ейишга мажбур бўлган аёл барча сирларни ошкор қилди (видео)


Суперлига. "Динамо" - "Қизилқум": Матнли трансляция\n17 март, 18:22\nАссалому алайкум, қадрли футбол ишқибозлари. Ўзбекистон Суперлигаси 3-туридан ўрин олган "Динамо" - "Қизилқум" учрашуви бўлиб ўтмоқда. Мазкур ўйиндан матнли трансляцияни сайтимиз орқали кузатиб боринг.\nСтадион: "Динамо" стадиони, 1558 томошабин\nУчрашув ниҳоясига етди. Якуний ҳисоб 0:0. Томонлар нурсиз дурангга рози бўлди.\nСамарқандликлар таркибида ҳаракат қилган Евгений Чумак ўрнига Жасур Умаров ўйинга қўшилди.\nМеҳмонлар аъзоси Александар Станисавлевич ўз ўрнини Жасур Азимовга бўшатиб берди.\nМезбонлар бурчак зарбаси тепиш ҳуқууқини қўлга киритди. Бироқ вазият ҳужумда фол билан якунига етди.\nНавоийликлар сўнгги дақиқаларда босимни кучайтирмоқда.\nАбдуҳолиқовнинг зарбасидан сўнг тўпни "Динамо" посбони ушлаб олди.\n"Кончилар" самарқандликларни "қамал" қилмоқда.\n"Қизилқум" вакиллари бурчак зарбаси ишлаб олди.\nМезбонлар вакиллари Иброҳим Йўлдошев ва Темур Исмоилов ўрнига Сайдулло Раҳматов ҳамда Фахриддин Алимов майдонга тушди.\n"Динамо" вакили Саҳоб Рашидов деярли яккама-якка вазиятда Нестеровни доғда қолдира олмади.\nМайдон эгалари стандартдан ўта қулай вазият амалга оширди. Бироқ ажойиб узатмадан сўнг зарба берадиган футболчи топилмади.\nНавоийликлар бурчак зарбасига эга бўлди. Бироқ вазият самарасиз якунланди.\nНиколо Лазаревич шогирдлари майдонда устунлик қилмоқда.\n"Кончилар" сафида Артём Дмитриев ўрнига Салим Мустафоев баҳсга қўшилди.\nТемурхўжа Абдуҳолиқовнинг зарбасидан кейин тўп тўғри дарвозабоннинг қўлига бориб тушди.\nМеҳмонлар майда паслар орқали рақиб мудофаасини ёриб киришга ҳаракат қиляпти.\nЎйин темпи ошиб бормоқда.\n"Динамо" футболчисининг бош билан йўллаган зарбасидан сўнг Нестеров супер сейв ижро этди. Қайтган тўпга берилган зарба ноаниқ кетди.\nСтаниславлевич ва Музаффаров огоҳлантирилди.\n"Динамо" таркибида Александар Глишич ўрнига Саҳоб Рашидов, Тўлқин Эргашев ўрнига эса Ойбек Нурматов майдонга тушди.\nБиринчи бўлим якунига етди.\nГлишич хакам томонидан огоҳлантирилди.\nШерали Жўраевнинг хавфли зарбасини самарқандликлар посбони эгаллаб олди.\nЭнди Азиз Усмоновга ёрдам кўрсатиляпти.\n"Динамо" ўйинчиси Тўлқин Эргашевнинг хавфли зарбасига аниқлик етишмади.\nШерали Жўраев юзига жуда кучли зарба қабул қилиб олди. Унга тиббий ёрдам кўрсатилмоқда.\nЭркин Бойдуллаевнинг узоқдан берган зарбаси анча ноаниқ кетди.\nНестеровнинг қўпол хатосидан сўнг Глишич қулай имкониятдан фойдалана олмади.\nТўп назорати 43% - 57% "Қизилқум" фойдасига.\nНавоий клуби футболчиси Артём Дмитриевга сариқ карточка кўрсатилди.\nМайдон марказида тартибсизлик юзага келяпти.\nАзиз Усмоновнинг қанотдан ошириб берган узатмасига навоийликлардан зарба берадиган футболчи топилмади.\nСамарқандликлар тезкор қарши ҳужум амалга оширди. Бироқ "Қизилқум" ҳимоячилари ўз ўрнида.\n"Кончилар" аъзоси Станисавлевичнинг узоқдан йўллаган зарбасига аниқлик етишмади.\nМеҳмонлар футболчиси стандартдан сўнг бош билан зарба йўллади. Бироқ ноаниқ.\n"Қизилқум" футболчилари майдонда тўп назоратига эгалик қилмоқда.\n"Қизилқум" вакили Азизбек Усмоновнинг ерлатиб, яқин бурчакка йўллаган кучли ва аниқ зарбасини рақиб дарвозабони қайтарди.\n"Динамо" футболчиси Жўрабек Манноновнинг узоқ масофадан йўллаган зарбаси ноаниқ чиқди.\nМайдонда илк дақиқалардан меҳмонлар футболчисига ёрдам кўрсатилмоқда.\nБеллашувга старт берилди.\nЖамоалар ПФЛ мадҳияси садолари остида майдонга чиқиб келмоқда.\nАссалому алайкум, мухтарам футбол ихлосмандлари! Ўзбекистон Суперлигаси 3-туридан ўрин олган "Динамо" - "Қизилқум" учрашуви старт олмоқда. Мазкур ўйиндан матнли трансляцияни сайтимиз орқали кузатиб боринг.


Ироқ президенти курдлар билан мулоқот олиб бориш зарурлигини айтди\n23:13 / 28.03.2017\nИроқ таркибида Курдистонни фақатгина мулоқот йўли билан сақлаб қолиш мумкин, деб ҳисобламоқда Ироқ президенти Фуад Масум.\n"Мулоқот зарур, чунки Ироқдан ажралиш содир бўлса ҳам, барибир мулоқот зарур. Агар муаммолар бўлса, улар мулоқот орқали ҳал қилинади. Мулоқот – бу асосийси", деб айтган Масум РИА “Новости” ахборот агентлигига берган интервьюсида.\nМасумнинг таъкидлашича, марказий ҳукумат ва курд мухторияти ҳукумати ўртасидаги бирдамликни "мулоқот йўли" билан сақлаб қолиш мумкин.\nМасум Бағдод ва курдлар ўртасида вужудга келадиган зиддиятларга тўхталиб, уларнинг сабаби "нефть ва газ сиёсати масалалари" ҳисобланишини айтди.\n"Бир нечта ечим мавжуд, томонлар музокаралар столи атрофига ўтириб, барча саволларни муҳокама қилишлари керак. Бироқ мустақиллик ҳақидаги гаплар бошқа, мустақиллик лойиҳаси эса бошқа масаладир", деб таъкидлаб ўтди Масум.\nИроқ Курдистон мулоқот


Туробжон Жўраев — Самарқанд вилояти ҳокими.\nФото: «Ozbekiston24» / «Xabar.uz»\nБугун, 12 март куни кечқурун Самарқанд вилояти ҳокимиятида турли сабаблар билан хорижда юрган юртдошларимизни ватанга қайтариш масалаларига бағишланган катта йиғилиш бўлиб ўтди.\nЙиғилишда Самарқанд вилояти ҳокими, вилоят прокурори, жиноят ишлари бўйича вилоят суди раиси, вилоят МХХ раҳбари, вилоят ИИБ бошлиғи, вилоятдаги барча масжидларнинг имом-хатиблари, қидирув эълон қилинган фуқароларнинг оила аъзолари, жамоатчилик ва ОАВ вакиллари иштирок этишди.\nЙиғилишни бошқарган вилоят ҳокими Туробжон Жўраев ёшларимизга диний билимларни пухта ўргатмаганимиз туфайли, улар ўз ота-боболари дини бўлган исломни яхши билмаганликлари туфайли адашиб, бегона оқимларга кириб кетганини, аммо улар ҳам шу юртнинг фарзандлари эканини, уларни кечириш лозимлигини айтди. Президентимиз эълон қилган афв туфайли Самарқанд вилоятидан ҳам гумондорлар рўйхатида бўлган 1749 кишидан 1625 таси рўйхатдан чиқарилганини айтди. Уларнинг муаммолари ўрганилгани, кимига уй, кимига иш, кимига даволаниш учун сиҳатгоҳларга бепул йўлланмалар берилганини айтди.\n— 124 фуқаромизни рўйхатдан чиқара олмадик, сабаби улар хорижда юришибди, — деди вилоят ҳокими. – Аммо биламан, ҳаммасининг ватанга қайтиш истаги бор. Лекин ҳаммасининг юрагида «борсам қамаб қўйишади» деган қўрқув бор. Азизлар, фарзандларингизга айтинг, ҳаммаси қайтишсин, биттаси ҳам қамалмайди, уларни кечирамиз. Уларнинг қамалмаслигига мана мен кафилман!\nШундан сўнг Самарқанддаги СТВ телевидениеси вилоят МХХ билан ҳамкорликда тайёрлаган «Адашганлар» номли ҳужжатли фильм намойиш қилинди. Унда Самарқанддан турли давлатларга чиқиб кетиб, бегона юртларда ҳар хил диний экстремистик оқимларга, террорчиларга қўшилиб қолган ёшларнинг тақдирлари кўрсатилди. ИШИД сафларида жангларда қатнашган, Украинага келганида МХХ ходимлари томонидан қўлга олинган 1992 йилда туғилган Шерзод Жўраевнинг иқрори томошабинларни ларзага солди.\nВилоят МХХ раҳбари Улуғбек Мирзааҳмедов ҳам МХХ томонидан неча киши ушлангани, неча кишига озод бўлиши учун ёрдам берилгани, қирқдан ортиқ жиноий ишлар енгиллик бериш мақсадида қайта кўрилаётгани ҳақида гапирди.\n— Кўпчилик ёшлар ота-оналари билан доимий равишда алоқа боғлаб турганидан хабардормиз, — деди МХХ раҳбари. – Айтинглар, қайтишсин! Уларга қамоқ жазоси берилмаслигига, улар таъқиб ва тазйиққа учрамасликларига мен кафилман!\nВилоят прокурори Фарҳод Зуфаров жиноят содир этган фуқаролар «Фалон йил яшириниб юрсам, жиноий иш ёпилиб кетади» деб хато ўйлаб юришларини, яхшиси, келиб тавба қилишлари, элдан, давлат раҳбаридан кечирим сўрашлари тўғри бўлиши ҳақида гапирди. Агар бекиниб юрса-ю, чет элда қўлга тушса, у давлат уни Ўзбекистонга қайтаради, аммо барча сарф-харажатлар ўша фуқаронинг бўйнига тушишини тушунтирди.\nСўзи ниҳоясида прокурор ҳам кафиллик берди:\n— Фарзандларингизга айтинг, қайтишсин! Мен битта нарсага кафолат бераман: агар қўли қонга ботмаган бўлса, битта ҳам фуқаро қамалмайди!\nЖиноят ишлари бўйича вилоят суди раиси Олимжон Ҳайитов суд Ёшлар иттифоқи билан имзоланган меморандум асосида 55 та жиноят ишини қайта кўриб, барчасига енгиллик берилганини, айрим ёшлар жазодан озод қилинганини айтди.\nСуд раиси бошқалардек қайтган фуқаролар қамалмаслигига аниқ кафиллик бермаган бўлса-да, «Мана, қамамаймиз деган гаплар бўлаяпти, болаларингизга айтинг, қайтишсин», — деди.\nВилоят имом-хатиби Зайниддин Эшонқулов диний ривоятлардан, оят ва ҳадислардан айтиб, ота-оналарни ватандан ташқарида юрган фарзандларини чақиришга ундади.\nЙиғилишда иштирок этган, фарзандлари чет элларда юрган айрим ота-оналар раҳбарлардан фарзандларини қайтариш борасида ёрдам сўрашди. Ургутлик саккиз фарзанднинг онаси Муҳайё Ҳодиева бир эмас, уч ўғли четда юрганини, уларнинг ёш болалари борлигини айтиб, фарзандларининг қайтишлари учун йўл очиб бераётган президент Шавкат Мирзиёевга барча оналар номидан миннатдорчилик билдирди.\n— Ўғилларимнинг бари меҳнаткаш, — деди онаизор. – Ватанга қайтишса, ўзларининг номларини ҳалол меҳнатлари билан оқлашларига мана мен кафилман!\nАлбатта, йиғилиш эҳтиросларга бой бўлди, таассуротлар шунчалар беқиёс бўлдики, йиғилишдан чиқибоқ танишларимизга вилоят ҳокими, прокурори, қозиси, МХХ раҳбари, ИИБ бошлиқлари берган кафилликни айтиб, суюнчи олгимиз, уларни юртга қайтишга даъват қилгимиз келиб кетди.


Россия Қирғизистонга иккита ҳарбий-транспорт самолётини берди\n12:28 / 10.08.2017\nРоссия мудофаа вазирлиги Қирғизистонга иккита Ан-26 ҳарбий-транспорт самолётини беғараз берди. Бу ҳақда Россия мудофаа вазири ўринбосари генерал-лейтенант Александр Фомин маълум қилди, деб хабар бермоқда «Интерфакс».\n«Биз бугун иккита Ан-26 ҳарбий-транспорт самолёти, шунингдек, улардан фойдаланиш учун зарур бўладиган ер усти қурилмаларини топширмоқдамиз», - деган Фомин Россиянинг Қирғизистондаги Кант авиабазасида техникаларни топшириш маросимида.\nМудофаа вазири ўринбосарининг қўшимча қилишича, Россия ҳар доим ҳарбий ва ҳарбий-техник соҳадаги ўзаро алоқаларни мустаҳкамлашга катта эътибор қаратади.\n«Бизнинг дўстона ва иттифоқчилик муносабатларимиз Марказий Осиё минтақасида барқарорлик ва тинчликнинг гаровидир», - дея таъкидлаб ўтган Фомин.\nАввалроқ Қирғизистон президенти Алмазбек Атамбоев АҚШ ҳарбий базаси бўлгани учун Қирғизистонга ракета зарбалари билан таҳдид қилишганини айтиб ўтганди.\nРоссия Қирғизистон самолёт


Тошкентда икки ҳафтадан бери бедарак йўқолган 13 ёшли ўсмир қидирилмоқда - 16.06.2021, Sputnik Ўзбекистон\nТошкентда икки ҳафтадан бери бедарак йўқолган 13 ёшли ўсмир қидирилмоқда\nТошкентда 14 кундан бери бедарак йўқолган Умар Ўрмонов қидирилмоқда - пойтахт ИИББ матбуот хизмати. 16.06.2021, Sputnik Ўзбекистон\nТОШКЕНТ, 16 июн — Sputnik. Тошкентда бедарак йўқолган Умар Ўрмонов қидирилмоқда, деб хабар қилди пойтахт ИИББ матбуот хизмати.Хабарда айтилишича, 2008 йилда туғилган Ўрмонов Умар ибн Розийаллоху Усмон ўғли 3 июнь куни соат тахминан 21.30ларда Чилонзор тумани 19-мавзеда жойлашган яшаш жойидан чиқиб, номаълум томонга ҳаракатланиб кетиб қайтиб келмаган. Белгилари: бўйи 160-165 см, озғиндан келган, юзи бироз чўзинчоқ, кўзлари қора думалоқ, сочлари қора.Алохида белгилари: юзининг чап соҳасида холи бор, чап қошининг пастки қисмида чандиғи бор.Эгнида: оқ рангли футболка, қора рангли шортик ва оёғида оқ рангли шиппак бўлган. “Агар сиз Ўрмонов Умар ҳақида бирон бир маълумотга эга бўлсангиз, яқин атрофда жойлашган ички ишлар бўлимига ёки 102 рақами орқали хабар беришингизни сўраймиз”, - дейилган хабарда.\nбедарак йўқолганлар, тошкент\nТошкентда 14 кундан бери бедарак йўқолган Умар Ўрмонов қидирилмоқда - пойтахт ИИББ матбуот хизмати.\nТОШКЕНТ, 16 июн — Sputnik. Тошкентда бедарак йўқолган Умар Ўрмонов қидирилмоқда, деб хабар қилди пойтахт ИИББ матбуот хизмати.\nХабарда айтилишича, 2008 йилда туғилган Ўрмонов Умар ибн Розийаллоху Усмон ўғли 3 июнь куни соат тахминан 21.30ларда Чилонзор тумани 19-мавзеда жойлашган яшаш жойидан чиқиб, номаълум томонга ҳаракатланиб кетиб қайтиб келмаган.\nБелгилари: бўйи 160-165 см, озғиндан келган, юзи бироз чўзинчоқ, кўзлари қора думалоқ, сочлари қора.\n“Агар сиз Ўрмонов Умар ҳақида бирон бир маълумотга эга бўлсангиз, яқин атрофда жойлашган ички ишлар бўлимига ёки 102 рақами орқали хабар беришингизни сўраймиз”, - дейилган хабарда.


Жонли эфирда боши айланиб йиқилган бошловчининг аҳволи ҳақида маълумот берилди — Sof.uz\nЖонли эфирда боши айланиб йиқилган бошловчининг аҳволи ҳақида маълумот берилди\n3.09 14:23 600 Ўзбекистон\n«Ёшлар» телеканалининг «Тез топ» кўрсатуви бошловчиси жонли эфир вақтида боши айланиб, йиқилиб тушгани акс этган видео тарқалганди. Телеканал маъмурияти бошловчининг саломатлиги ҳақида маълумот берди.\n«Ҳақиқатан ҳам жонли эфир пайтида бошловчи ўзини ёмон ҳис қилган. Натижада ижодий гуруҳ трансляцияни тўхтатишга мажбур бўлган. Заҳро Қиличевага эса зудлик билан тиббий ёрдам кўрсатилган.\nУнинг тоби қочишига умумий ҳолсизлик ва бош айланиши сабаб бўлган. Лекин у буни сездирмасликка ва охирги сониягача касбий бурчини бажаришга уринган. Айни пайтда телеканал бошловчисининг аҳволи қониқарли ва унинг соғлиғи учун жиддий хавф йўқ.\nХавотир олиб изоҳ қолдирган ижтимоий тармоқ фойдаланувчиларига телеканал номидан миннатдорлик билдирамиз», дейилади маълумотда.